               EURÓPSKA KOMISIA
            V Bruseli13. 5. 2015
            COM(2015) 244 final
            Odporúčanie
            ROZHODNUTIE RADY,
            ktorým sa stanovuje, že Spojené kráľovstvo neprijalo účinné opatrenia v reakcii na odporúčanie Rady z 2. decembra 2009
            {SWD(2015) 112 final}

               Odporúčanie

               ROZHODNUTIE RADY,

               ktorým sa stanovuje, že Spojené kráľovstvo neprijalo účinné opatrenia v reakcii na odporúčanie Rady z 2. decembra 2009

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 126 ods. 8,

               so zreteľom na odporúčanie Európskej komisie,

               keďže:

               (1)Podľa článku 126 Zmluvy o fungovaní Európskej únie (ZFEÚ) sa členské štáty musia vyhýbať nadmernému deficitu verejných financií.

               (2)Podľa bodu 4 Protokolu (č. 15) o niektorých ustanoveniach týkajúcich sa Spojeného kráľovstva Veľkej Británie a Severného Írska sa povinnosť vyhýbať sa nadmernému deficitu verejných financií v zmysle článku 126 ods. 1 ZFEÚ nevzťahuje na Spojené kráľovstvo, kým neprijme euro. V bode 5 uvedeného protokolu sa stanovuje, že Spojené kráľovstvo sa má snažiť predchádzať nadmernému deficitu verejných financií.

               (3)Pakt stability a rastu vychádza z cieľa zdravých verejných financií, ktoré sú prostriedkom na posilňovanie podmienok pre cenovú stabilitu a silný udržateľný rast smerujúci k vytváraniu pracovných miest. Pakt stability a rastu zahŕňa nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku
                  1
               , ktoré bolo prijaté s cieľom ďalej podporiť rýchlu nápravu nadmerných deficitov verejných financií.

               (4)Rada 8. júla 2008 rozhodla v súlade s článkom 104 ods. 6 Zmluvy o založení Európskeho spoločenstva (ZES), že v Spojenom kráľovstve existuje nadmerný deficit, a v súlade s článkom 104 ods. 7 ZES a článkom 3 nariadenia Rady (ES) č. 1467/97 vydala pre túto krajinu odporúčania, aby sa pokúsila dosiahnuť nápravu nadmerného deficitu najneskôr do rozpočtového roka 2009 – 2010. Rada zároveň stanovila lehotu na prijatie účinných opatrení do 8. januára 2009
                  2
               .

               (5)V súlade s ustanoveniami článku 104 ods. 8 ZES Rada 27. apríla 2009 rozhodla, že Spojené kráľovstvo neprijalo účinné opatrenia v reakcii na odporúčanie Rady z 8. júla 2008.

               (6)Uznávajúc, že rozpočtová pozícia Spojeného kráľovstva v období 2009 – 2010 bola dôsledkom vykonania opatrení, ktoré predstavovali približne 1½ % HDP a boli primeranou reakciou na európsky plán na oživenie hospodárstva, a voľného pôsobenia automatických stabilizátorov, Rada vydala 2. decembra 2009 podľa článku 126 ods. 7 ZFEÚ revidované odporúčania pre Spojené kráľovstvo, v ktorých odporučila, aby Spojené kráľovstvo odstránilo nadmerný deficit do obdobia 2014 – 2015. S cieľom znížiť deficit verejných financií pod úroveň 3 % HDP vierohodným a udržateľným spôsobom sa Spojenému kráľovstvu konkrétne odporučilo: a) vykonať fiškálne opatrenia v období 2009 – 2010, ako sa plánovalo v rozpočte na rok 2009, vyhnúť sa pritom ďalším opatreniam, ktoré prispievajú k zhoršeniu verejných financií, a začať konsolidáciu v období 2010 – 2011 s cieľom znížiť deficit pod referenčnú hodnotu do obdobia 2014 – 2015; b) zaistiť priemerné ročné fiškálne úsilie na úrovni 1¾ % HDP v období rokov 2010 – 2011 až 2014 – 2015, čím by sa takisto prispelo k tomu, aby pomer hrubého verejného dlhu začal opäť klesať a uspokojivým tempom sa približovať k referenčnej hodnote pomocou obnovenia primeranej úrovne primárneho prebytku; c) ďalej špecifikovať dodatočné potrebné opatrenia s cieľom dosiahnuť nápravu nadmerného deficitu do obdobia 2014 – 2015, ak to umožnia cyklické podmienky, a urýchliť zníženie deficitu, ak sa hospodárske alebo rozpočtové podmienky zlepšia oproti súčasným očakávaniam. Rada vo svojich odporúčaniach stanovila lehotu 2. júna 2010, do ktorej sa v súlade s ustanoveniami článku 3 ods. 4 nariadenia (ES) č. 1467/97 mali prijať účinné opatrenia.

               (7)Komisia 6. júla 2010 dospela k záveru, že na základe prognózy Komisie z jari 2010 Spojené kráľovstvo prijalo účinné opatrenia v súlade s odporúčaním Rady z 2. decembra 2009 a vyjadrila presvedčenie, že v tom čase neboli v rámci postupu pri nadmernom deficite preto potrebné žiadne ďalšie kroky.

               (8)Nové posúdenie opatrení, ktoré Spojené kráľovstvo prijalo na nápravu nadmerného deficitu do obdobia 2014 – 2015 v reakcii na odporúčanie Rady podľa článku 126 ods. 7 ZFEÚ, vedie k týmto záverom:

               –V dôsledku celosvetovej hospodárskej a finančnej krízy v rokoch 2008 – 2009, ktorá zasiahla aj verejné financie, došlo v Spojenom kráľovstve k veľkému poklesu rastu reálneho HDP. Deficit verejných financií vzrástol v období 2009 – 2010 na 10,9 % HDP. Hlavným dôvodom bol pokles príjmov a vyššie výdavky na sociálne zabezpečenie, ku ktorým došlo z dôvodu poklesu hospodárskej činnosti, ako aj stimulačné opatrenia, ktoré vláda oznámila na obdobie 2009 – 2010. Po vykonaní konsolidačného plánu, ktorý bol zameraný hlavne na zníženie výdavkov, začal deficit klesať.

               –Deficit verejných financií bol v období 2010 – 2011 na úrovni 9,1% HDP. Opatrenia vykonané v tom roku vychádzajú zo správy o predbežnom rozpočte na rok 2009 oznámenej v decembri, z rozpočtu prijatého v marci a z druhého núdzového rozpočtu prijatého v júni po všeobecných voľbách. V októbri 2010 bolo takisto uverejnené preskúmanie výdavkov. Opatrenia boli celkovo sústredené na koniec obdobia a zamerané skôr na zníženie výdavkov než na zvyšovanie zdanenia. V období do obdobia 2014 – 2015 neboli pôvodné konsolidačné plány výrazne zmenené marcovými rozpočtami, jesennými vyhláseniami (Autumn Statements) ani ďalším preskúmaním výdavkov. Program, ktorý sa realizoval niečo vyše piatich rokov, bol zameraný na výrazné zníženie výdavkov ministerstiev, ktoré sprevádzalo zmrazenie platov a zníženie výdavkov v sociálnej oblasti. Hlavnými opatreniami v oblasti zdaňovania, ktoré boli oznámené, bolo zvýšenie štandardnej sadzby DPH, zavedenie a zvýšenie bankových odvodov, vyššie príspevky na sociálne poistenie, zníženie dane z príjmu právnických osôb, zvýšenie úľavy na dani z príjmu fyzických osôb, zníženie colných sadzieb a opatrenia v oblasti vyhýbania sa daňovým povinnostiam. Od obdobia 2012 – 2013 boli údaje o deficite priaznivo ovplyvnené aj prevodmi dividend z Bank of England prostredníctvom fondu na nákup aktív (Asset Purchase Facility). Vďaka vykonaniu konsolidačných plánov nominálny deficit každým rokom klesal, a to na 7,7 % HDP v období 2011 – 2012, na 7,6 % HDP v období 2012 – 2013, na 5,9 % HDP v období 2013 – 2014 a na 5,2 % HDP v období 2014 – 2015. Štrukturálny deficit bol v období 2010 – 2011 na úrovni 7,0 % HDP, v období 2011 – 2012 a 2012 – 2013 na úrovni 5,9 % HDP, v období 2013 – 2014 na úrovni 4,6 % HDP a v období 2014 – 2015 na úrovni 4,7 % HDP.

               –Priemerné štrukturálne úsilie dosahovalo medzi obdobiami 2010 – 2011 a 2014 – 2015 úroveň 0,7 % HDP. Po úprave o vplyv revízií potenciálneho rastu produkcie medzi aktuálnou prognózou a prognózou, z ktorej vychádzali odporúčania Rady z 2. decembra 2009, ako aj o vplyv vývoja príjmov v porovnaní so štandardnými elasticitami pri raste HDP, sa priemerné ročné upravené štrukturálne úsilie v danom období odhaduje na 1,1 % HDP, čo je pod úrovňou 1¾ % priemerného ročného fiškálneho úsilia, ktoré odporučila Rada.

               –Odhadovaný kumulovaný objem diskrečných konsolidačných opatrení stanovených medzi správou o predbežnom rozpočte na rok 2009 a jesenným vyhlásením z roku 2014 dosiahol medzi obdobím 2010 – 2011 a 2014 – 2015 približne 3,5 % HDP.

               –Hrubý verejný dlh sa v období, na ktoré sa vzťahoval postup pri nadmernom deficite, naďalej zvyšoval a v období 2014 – 2015 dosiahol úroveň 88,4 % HDP. Toto zhoršenie miery zadlženosti bolo predovšetkým výsledkom celkového deficitu, ale aj intervencií vo finančnom sektore.

               (9)Uvedené skutočnosti vedú k záveru, že Spojené kráľovstvo aj napriek zavedeniu a vykonaniu programu fiškálnej konsolidácie neodstránilo do obdobia 2014 – 2015 svoj nadmerný deficit. Spojené kráľovstvo okrem toho nedodržalo priemerné fiškálne úsilie vo výške 1¾ % v súlade s odporúčaním Rady z 2. decembra 2009. Celkovo možno konštatovať, že reakcia Spojeného kráľovstva na odporúčanie Rady podľa článku 126 ods. 7 ZFEÚ z 2. decembra 2009 nebola dostatočná,

               PRIJALA TOTO ROZHODNUTIE:

               Článok 1

               Spojené kráľovstvo neprijalo účinné opatrenia v reakcii na odporúčanie Rady z 2. decembra 2009 podľa článku 126 ods. 7 ZFEÚ.

               Článok 2

               Toto rozhodnutie je určené Spojenému kráľovstvu Veľkej Británie a Severného Írska.

               V Bruseli

                     Za Radu

                     predseda

                     (1)
                  Ú. v. ES L 209, 2.8.1997, s. 6.

                     (2)
                  Všetky dokumenty súvisiace s postupom pri nadmernom deficite v Spojenom kráľovstve možno nájsť na webovom sídle:

                     http://ec.europa.eu/economy_finance/economic_governance/sgp/deficit/countries/uk_en.htm

                  .


               EURÓPSKA KOMISIA
            V Bruseli27. 7. 2016
            COM(2016) 520 final
            Odporúčanie
            ROZHODNUTIE RADY,
            ktorým sa Portugalsko upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu
            {SWD(2016) 264 final}

               Odporúčanie

               ROZHODNUTIE RADY,

               ktorým sa Portugalsko upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 126 ods. 9,

               so zreteľom na odporúčanie Európskej komisie,

               keďže:

               (1)Podľa článku 126 Zmluvy o fungovaní Európskej únie sa členské štáty musia vyhýbať nadmernému deficitu verejných financií.

               (2)Pakt stability a rastu vychádza z cieľa zdravých verejných financií, ktoré sú prostriedkom na posilňovanie podmienok pre cenovú stabilitu a silný udržateľný rast smerujúci k vytváraniu pracovných miest. Pakt stability a rastu zahŕňa nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku
                  1
               , ktoré bolo prijaté na ďalšiu podporu urýchlenej nápravy nadmerných deficitov verejných financií.

               (3)Rada v súlade s článkom 104 ods. 6 Zmluvy o založení Európskeho spoločenstva (ZES) 2. decembra 2009 rozhodla, že v Portugalsku existuje nadmerný deficit, a v súlade s článkom 104 ods. 7 ZES a článkom 3 nariadenia Rady (ES) č. 1467/97 vydala odporúčanie na vykonanie jeho nápravy najneskôr do roku 2013. Rada poskytla Portugalsku finančnú pomoc Únie v nadväznosti na žiadosť portugalských orgánov o finančnú pomoc Európskej únie, členských štátov, ktorých menou je euro, a Medzinárodného menového fondu (MMF)
                  2
               . Memorandum o porozumení týkajúce sa osobitnej podmienenosti hospodárskej politiky (ďalej len „memorandum o porozumení“) medzi Komisiou a portugalskými orgánmi bolo podpísané 17. mája 2011. Rada odvtedy adresovala Portugalsku dve nové odporúčania (9. októbra 2012 a 21. júna 2013) na základe článku 126 ods. 7 Zmluvy o fungovaní Európskej únie, ktorými predĺžila termín na nápravu nadmerného deficitu do roku 2014 a následne do roku 2015. V oboch odporúčaniach Rada usúdila, že Portugalsko prijalo účinné opatrenia, avšak vyskytli sa neočakávané nepriaznivé hospodárske udalosti so zásadnými nepriaznivými následkami pre verejné financie
                  3
               .

               (4)Podľa ustanovení článku 126 ods. 8 zmluvy Rada 12. júla 2016 rozhodla, že Portugalsko neprijalo účinné opatrenia v reakcii na odporúčanie Rady z 21. júna 2013.

               (5)Ak zo skutočných údajov poskytnutých v súlade s nariadením (ES) č. 479/2009 vyplýva, že účastnícky členský štát nenapravil nadmerný deficit v lehotách stanovených v odporúčaní vydanom podľa článku 126 ods. 7 zmluvy, Rada by mala okamžite prijať rozhodnutie podľa článku 126 ods. 9 zmluvy.

               (6)V prognóze Komisie z jari 2016 sa počíta s miernym oživením portugalskej ekonomiky. Predpokladá sa, že v roku 2016 reálny HDP vzrastie o 1,5 %, teda v rovnakej miere ako v roku 2015, a to hlavne vďaka domácemu dopytu v situácii pretrvávajúcich vysokých makroekonomických nerovnováh. Očakáva sa, že súkromná spotreba sa v roku 2016 spomalí v dôsledku vyšších nepriamych daní a mierneho oživenia inflácie cien energie. V prognóze sa nepočíta s tým, že by výrazný nárast výdavkov na nákup tovarov dlhodobej spotreby v prvom polroku 2015 pretrval aj v strednodobom horizonte, keďže sa predpokladá, že vysoká nezamestnanosť a úroveň dlhu budú naďalej vyvíjať stále vyšší tlak na úspory domácností. Tempo investícií podnikov sa už v druhej polovici roku 2015 výrazne spomalilo a napriek relatívne vysokej miere využitia kapacít sa nepredpokladá, že by sa čoskoro vrátilo k predchádzajúcej miere rastu. Predpokladá sa, že celkové investície sa v roku 2017 posilnia vzhľadom na podporu zo štrukturálnych fondov EÚ a zlepšenie podmienok financovania. Počíta sa s tým, že vývoz vzrastie adekvátne k zahraničnému dopytu, no zároveň sa stále predpokladá, že dovoz bude prevažovať nad vývozom. V dôsledku toho sa v prognóze predpokladá, že príspevok čistého obchodu k rastu HDP zostane mierne negatívny, aj keď výrazne menej, než v roku 2015. Očakáva sa, že inflácia podľa HICP vzrastie v roku 2016 na 0,7 %, a to najmä v dôsledku vyšších nepriamych daní. Hoci sa riziká poklesu vyhliadok zvýšili od zverejnenia prognózy z jari, údaje za prvý štvrťrok 2016 a predbežné informácie o druhom štvrťroku potvrdzujú vyhliadky prognózy na zvyšok roka.

               (7)Podľa prognózy Komisie z jari 2016 by sa mal deficit verejných financií v roku 2016 znížiť na 2,7 % HDP. V rozpočte na rok 2016, ktorý je v účinnosti od 31. marca 2016, sa uvádza cieľový deficit 2,2 % HDP, ktorý bol potvrdený v programe stability na rok 2016. Rozdiel medzi cieľom vlády a prognózou Komisie je spôsobený tým, že Komisia uplatňuje menej optimistický makroekonomický scenár, v ktorom sa počíta s nižšími daňovými príjmami a vyššími sociálnymi výdavkami, ako aj tým, že odhad Komisie týkajúci sa výnosov niektorých konsolidačných opatrení, najmä pokiaľ ide o plánované úspory v prípade medzispotreby a o iné bežné výdavky, je konzervatívnejší. Podľa prognózy Komisie z jari 2016 sa má deficit verejných financií v roku 2017 ďalej znížiť na 2,3 % HDP. Očakávané zlepšenie deficitu je do veľkej miery spojené s jednorazovou operáciou vo výške približne ¼ % HDP, ktorá by mala mať pozitívny vplyv na deficit a súvisí s očakávaným vrátením bankovej záruky poskytnutej Banco Privado Português (BPP). Deficit upravený o tento jednorazový vplyv by mal podľa prognózy v roku 2017 dosiahnuť 2,6 %. Na základe posúdenia výnosov opatrení uvedených v rozpočte na rok 2016 a v programe stability na rok 2016, ktoré vykonala Komisia, sa podľa prognózy Komisie z jari 2016 očakáva, že štrukturálny deficit sa v rokoch 2016 a 2017 zhorší každoročne o ¼% HDP.

               (8)Pomer hrubého verejného dlhu k HDP sa vo všeobecnosti v období rokov 2013 – 2015 stabilizoval a dosiahol 129,2 % v roku 2013, 130,2 % v roku 2014 a 129,0 % v roku 2015. Vzhľadom na výrazné úpravy zosúladenia dlhu a deficitu znižujúceho dlh, ktoré sa vykonajú v roku 2016, a vzhľadom na pokračujúce dosahovanie primárnych prebytkov sa v prognóze Komisie z jari 2016 počíta s tým, že pomer dlhu klesne na 126 % HDP v roku 2016, a následne na 124,5 % HDP v roku 2017. Nezdá sa, že by Portugalsko v krátkodobom horizonte malo čeliť značnému riziku fiškálneho tlaku, nie sú však vylúčené krátkodobé problémy (vyplývajúce z hrubého a čistého verejného dlhu, hrubých potrieb v oblasti financovania, čistej medzinárodnej investičnej pozície, ako aj úrovne a zmeny podielu nesplácaných úverov či všeobecných kapitálových potrieb v bankovom systéme). V strednodobom horizonte sa však zdá, že riziká sú značné vzhľadom na vysokú úroveň dlhu a na skutočnosť, že pomer dlhu veľmi citlivo reaguje na možné zvýšenie úrokovej sadzby a šoky spôsobené negatívnym nominálnym rastom. Zdá sa, že ak sa bude štrukturálne primárne saldo konzistentne udržiavať, riziká pre udržateľnosť budú v dôsledku vykonanej dôchodkovej reformy v dlhodobom horizonte nízke
                  4
               .

               (9)Vzhľadom na daňové opatrenia prijaté v rámci rozpočtu na rok 2016 by bol deficit verejných financií v roku 2016 pod úrovňou 3 % HDP. Podľa prognózy Komisie z jari 2016 je však bezpečnostná rezerva na to, aby nedošlo k prekročeniu referenčnej hodnoty uvedenej v zmluve, malá. V situácii, keď panuje veľká neistota, pokiaľ ide o vývoj hospodárstva a rozpočtu, by sa rozpočtové ciele odporúčané pre rok, v ktorom má byť dosiahnutá náprava, mali stanoviť na úrovni jasne pod referenčnou hodnotou 3 % HDP stanovenou v zmluve, aby sa zaručilo dosiahnutie trvalej nápravy nadmerného deficitu v požadovanej lehote.

               (10)Podľa článku 5 nariadenia (ES) č. 1467/97 v rozhodnutí Rady o upozornení daného štátu v súlade s článkom 126 ods. 9 zmluvy, aby prijal opatrenia na zníženie deficitu, požiada Rada členský štát, aby dosiahol ročné rozpočtové ciele, ktoré sú na základe prognózy, o ktorú sa opiera toto upozornenie, v súlade s minimálnym ročným zlepšením cyklicky upraveného salda bez jednorazových a dočasných opatrení dosahujúcim referenčnú hodnotu najmenej 0,5 % HDP. Keďže toto rozhodnutie Rady o upozornení bolo prijaté v druhej polovici roka, a vzhľadom na súčasné odhady Komisie v jarnej prognóze, by bolo v roku 2016 potrebné nezmenené štrukturálne saldo, aby sa zabezpečila dostatočná bezpečnostná rezerva pre trvalú nápravu nadmerného deficitu.

               (11)Na dosiahnutie vierohodnej a udržateľnej úpravy by bolo potrebné, aby Portugalsko dosiahlo v roku 2016 deficit verejných financií vo výške 2,5 % HDP, čo zodpovedá nezmenenému štrukturálnemu saldu v porovnaní s rokom 2015. V týchto rozpočtových cieľoch je zohľadnená potreba kompenzácie vedľajších účinkov fiškálnej konsolidácie na verejné financie na základe jej vplyvu na celkové hospodárstvo.

               (12)Cieľový deficit, ktorý vyplýva z navrhnutého postupu úprav, nezahŕňa prípadný priamy fiškálny vplyv potenciálnych opatrení na podporu bánk v druhom polroku 2016. Dôvodom je veľká neistota v súvislosti s účinným vykonávaním a štatistickým zaznamenávaním týchto opatrení, a tým aj s ich možným vplyvom na deficit a dlh. Všetky prípadné opatrenia na podporu bankového sektora by sa mali zamerať na obmedzenie fiškálneho vplyvu na minimum nevyhnutné na zabezpečenie udržateľnosti dlhu.

               (13)V záujme dosiahnutia rozpočtových cieľov vyplývajúcich z navrhovaného postupu úprav sa pokladá za potrebné prijať ďalšie konsolidačné opatrenia s odhadovaným vplyvom 0,25 % HDP v roku 2016, a to aj vzhľadom na štrukturálne zhoršenie, s ktorým sa počíta v prognóze Komisie z jari 2016. Portugalsko najmä vykoná opatrenia zahrnuté v rozpočte na rok 2016, ako aj mechanizmus kontroly výdavkov pri obstarávaní tovarov a služieb, ktorý sa v súčasnosti zdôrazňuje v programe stability na rok 2016. Tieto úspory by mali byť doplnené o iné opatrenia štrukturálneho charakteru, ktoré by sa mohli zamerať na stranu príjmov s cieľom zvýšiť výnosy z nepriamych daní rozšírením daňového základu a znížením daňových výdavkov. Jedným zo spôsobov, ako to dosiahnuť, by mohla byť úprava stále rozšíreného využívania znížených sadzieb DPH.

               (14)Portugalsko by okrem toho malo posilniť štrukturálne reformy na zvýšenie konkurencieschopnosti a dlhodobého udržateľného rastu v súlade s odporúčaniami Rady adresovanými Portugalsku v kontexte európskeho semestra, a to najmä s odporúčaniami týkajúcimi sa nápravy jeho nadmerných makroekonomických nerovnováh. Potrebné sú najmä ďalšie fiškálno-štrukturálne opatrenia na zvýšenie odolnosti verejných financií Portugalska. Včasná a dôsledná implementácia revidovaného rámcového zákona o rozpočte a zákona o kontrole záväzkov, ako aj ďalšie zlepšenia v oblasti výberu daní a kontroly výdavkov, môžu značne prispieť k dosiahnutiu a udržiavaniu zdravej fiškálnej pozície. Portugalsko by malo predložiť jasný harmonogram a vykonať kroky na vyrovnanie neuhradených súm v plnej miere a zlepšenie efektívnosti systému zdravotnej starostlivosti, na zníženie závislosti dôchodkového systému od rozpočtových presunov a na zaistenie fiškálnych úspor pri reštrukturalizácii štátom vlastnených podnikov.

               (15)Podľa článku 126 ods. 9 zmluvy môže Rada, v rámci svojho rozhodnutia o upozornení podľa tohto článku, požiadať dotknutý členský štát, aby podľa osobitného časového harmonogramu predkladal správy o pokroku dosahovanom pri úpravách. Podľa článku 5 ods. 1a nariadenia (ES) č. 1467/97 by správa členského štátu mala obsahovať informácie o cieľoch týkajúcich sa verejných výdavkov a príjmov a špecifikovať fiškálne opatrenia na strane výdavkov aj na strane príjmov, ako aj informácie o opatreniach v oblasti relevantných politík prijatých v reakcii na osobitné odporúčania Rady. Aby sa uľahčilo monitorovanie dodržania lehoty na dosiahnutie súladu s odporúčaniami uvedenými v tomto upozornení, ako aj lehoty na nápravu nadmerného deficitu, žiada sa od Portugalska, aby takúto správu predložilo do 15. októbra 2016 súbežne s jeho návrhom rozpočtového plánu na rok 2017.

               (16)V tej istej lehote by Portugalsko malo predložiť aj program ekonomického partnerstva v súlade s článkom 9 ods. 1 a článkom 17 ods. 2 nariadenia Európskeho parlamentu a Rady (EÚ) č. 473/2013 z 21. mája 2013. V programe ekonomického partnerstva by mali byť v nadväznosti na národný program reforiem a program stability uvedené opatrenia v oblasti relevantných politík štrukturálne reformy potrebné na zabezpečenie účinnej a trvalej nápravy nadmerného deficitu a mali by sa v ňom plne zohľadňovať odporúčania Rady o vykonávaní integrovaných usmernení pre hospodársku politiku a politiku zamestnanosti.

               (17)Portugalsko by malo Komisii a Hospodárskemu a finančnému výboru predložiť aj správu podľa článku 10 nariadenia (EÚ) č. 473/2013 v súlade so špecifikáciami stanovenými v delegovanom nariadení Komisie (EÚ) č. 877/2013. Prvá správa by mala byť predložená do 15. januára 2017 a následné správy by sa mali predkladať každé tri mesiace,

               PRIJALA TOTO ROZHODNUTIE:

               Článok 1

               1.Portugalsko odstráni do roku 2016 súčasnú situáciu nadmerného deficitu.

               2.Portugalsko zníži v roku 2016 deficit verejných financií na 2,5 % HDP. V tomto cieli nie je zahrnutý vplyv priameho účinku prípadných opatrení na podporu bánk. Toto zlepšenie deficitu verejných financií zodpovedá nezmenenému štrukturálnemu saldu v porovnaní s rokom 2015, na základe prognózy Komisie z jari 2016. Portugalsko použije aj všetky neočakávané zisky na zrýchlenie znižovania deficitu a dlhu.

               3.Okrem úspor už zahrnutých v prognóze Komisie z jari 2016 Portugalsko v roku 2016 prijme a v plnom rozsahu vykoná konsolidačné opatrenia vo výške 0,25 % HDP. Portugalsko predovšetkým v plnej miere vykoná konsolidačné opatrenia zahrnuté do rozpočtu na rok 2016 vrátane ďalšej kontroly výdavkov pri obstarávaní tovaru a služieb, ktorá je zdôraznená v programe stability. Portugalsko doplní tieto úspory o ďalšie opatrenia štrukturálnej povahy, aby dosiahlo odporúčané štrukturálne úsilie.

               4.Portugalsko bude pripravené prijať ďalšie opatrenia, ak by sa vyskytli riziká pre rozpočtové plány. Opatrenia na fiškálnu konsolidáciu zabezpečia trvalé zlepšovanie štrukturálneho salda verejných financií spôsobom, ktorý podporuje rast.

               5.Na zabezpečenie trvalého zlepšovania verejných financií Portugalsko prísne vykoná rámcový zákon o rozpočte a zákon o kontrole záväzkov a zlepší výber daní a kontrolu výdavkov. Portugalsko predloží jasný harmonogram a vykoná kroky na vyrovnanie neuhradených súm v plnej miere a zlepšenie efektívnosti systému zdravotnej starostlivosti, na zníženie závislosti dôchodkového systému od rozpočtových presunov a na zaistenie fiškálnych úspor pri reštrukturalizácii štátom vlastnených podnikov.

               Článok 2

               6.Rada stanovuje lehotu do 15. októbra 2016, v rámci ktorej má Portugalsko prijať účinné opatrenia a predložiť Rade a Komisii správu o opatreniach prijatých v reakcii na upozornenie Rady. Správa bude obsahovať ciele týkajúce sa verejných výdavkov a príjmov a musia sa v nej špecifikovať diskrečné opatrenia na strane výdavkov aj na strane príjmov, ako aj informácie o opatreniach prijatých v reakcii v súlade s článkom 1 ods. 5.

               Článok 3

               Toto rozhodnutie je určené Portugalskej republike.

               V Bruseli

                     Za Radu

                     predseda

                     (1)
                  Ú. v. ES L 209, 2.8.1997, s. 6.

                     (2)
                  Vykonávacie rozhodnutie Rady 2011/344/EÚ z 30. mája 2011 o poskytnutí finančnej pomoci Únie Portugalsku, Ú. v. EÚ L 159, 17.6.2011, s. 88.

                     (3)
                  Všetky dokumenty týkajúce sa postupu pri nadmernom deficite Portugalska sa nachádzajú na tejto webovej stránke:

                     http://ec.europa.eu/economy_finance/economic_governance/sgp/deficit/countries/portugal_en.htm

                  .

                     (4)
                  Európska komisia (2016), „Správa o fiškálnej udržateľnosti za rok 2015“, European Economy, Institutional Paper č. 018.


               EURÓPSKA KOMISIA
            V Bruseli29. 10. 2015
            COM(2015) 547 final
            Odporúčanie
            ROZHODNUTIE RADY,
            ktorým sa schvaľuje obnovenie účasti Európskeho spoločenstva pre atómovú energiu (Euratom) na rámcovej dohode o medzinárodnej spolupráci v oblasti výskumu a vývoja systémov jadrovej energie štvrtej generácie

               DÔVODOVÁ SPRÁVA

               1.KONTEXT NÁVRHU

               Medzinárodné fórum Generácia IV (GIF), ako sa uvádza v charte GIF, predstavuje rámec pre medzinárodnú spoluprácu v oblasti výskumu a vývoja vytvorený na podnet USA v roku 2001. Cieľom je spájať úsilie v záujme rozvoja nových koncepcií jadrovej energie, ktoré budú zabezpečovať spoľahlivé dodávky energie a dostatočne zohľadňovať otázky jadrovej bezpečnosti, minimalizácie odpadu, nešírenia jadrových zbraní a obavy verejnosti.

               Na základe rozhodnutia Komisie C(2002) 4287 zo 4. novembra 2002 pristúpilo Európske spoločenstvo pre atómovú energiu (ďalej len „Euratom“) 30. júla 2003 ku GIF podpísaním charty medzinárodného fóra Generácia IV (ďalej len „charta“). Najprv túto chartu podpísali počiatoční signatári v roku 2001. Účasť Euratomu na charte bola predĺžená po rozhodnutí Komisie C(2011) 4504 z 29. júna 2011. Počiatočné 10-ročné obdobie platnosti bolo pri tejto príležitosti nahradené neurčitým obdobím, pokiaľ sa neukončí jednomyseľným súhlasom. Každý člen (teda aj Euratom) však môže zrušiť svoje členstvo v GIF písomne s 90 dňovou výpovednou lehotou. Charta neobsahuje žiadne ustanovenie týkajúce sa finančných výmen alebo osobitných rozpočtových príspevkov medzi zmluvnými stranami. Patrí to preto do rozsahu pôsobnosti článku 101 ods. 3 Zmluvy o Euratome.

               S cieľom implementovať chartu GIF uzavreli signatári právne záväznú rámcovú dohodu o medzinárodnej spolupráci v oblasti výskumu a vývoja systémov jadrovej energie štvrtej generácie, ktorá obsahuje podmienky spolupráce a následné systémové a projektové opatrenia.

               Podľa článku 101 ods. 2 Zmluvy o Euratome a rozhodnutia Rady 14929/05, po ktorom nasledovalo rozhodnutie Komisie C(2006) 7, Euratom pristúpil k rámcovej dohode 24. januára 2006, keď riadne splnomocnený komisár podpísal listinu o pristúpení (ktorá bola potom uložená u Organizácie pre hospodársku spoluprácu a rozvoj v Paríži 10. februára 2006). Spoločné výskumné centrum bolo potvrdené ako koordinátor účasti Spoločenstva na GIF a tak zastupovalo Euratom ako „vykonávací orgán“ v súlade s článkom III ods. 2 rámcovej dohody.

               Francúzsko a Spojené kráľovstvo boli zmluvnými stranami rámcovej dohody už predtým. V záujme zabezpečenia konzistentnosti sa následné vyhlásenie Euratomu pripojilo k rozhodnutiu Rady 14929/05, ktorým sa schvaľuje počiatočné pristúpenie Euratomu k dohode:

               „Euratom sa ako zmluvná strana tejto rámcovej dohody v plnom rozsahu zúčastňuje na akejkoľvek spolupráci a rokovaniach v rámci rámcovej dohody a akéhokoľvek systémového opatrenia, ktorého je signatárom. Euratom a jeho členské štáty, ktoré sú zmluvnými stranami rámcovej dohody – v súčasnosti Francúzsko a Veľká Británia – zosúladia svoje pozície pred prijatím akéhokoľvek závažného rozhodnutia súvisiaceho s vykonávaním rámcovej dohody a príslušných systémových opatrení.“

               Rámcová dohoda nadobudla platnosť 28. februára 2005 na obdobie 10 rokov a 26. februára 2015 bola predĺžená, keď štyri zmluvné strany vyjadrili svoj súhlas s tým, že budú viazané dohodou o predĺžení. Preto je možné, aby Euratom a ostatní signatári, ktorí neboli schopní dokončiť svoje vnútorné postupy schvaľovania včas, obnovili účasť prostredníctvom neskoršieho podpisu.

               2.AKTIVITY EURATOMU NA ZÁKLADE RÁMCOVEJ DOHODY

               V poslednom desaťročí dosiahlo GIF značný pokrok na základe spoľahlivého právneho rámca pre spoluprácu, ako je navrhovanie a vykonávanie spoločných projektov na základe značných investícií do výskumu a vývoja z celého sveta a konštruovanie a/alebo výstavba demonštračných prototypov, napr. francúzskeho a ruského rýchleho reaktora chladeného sodíkom (SFR) a čínskeho veľmi vysokoteplotného reaktora (VHTR).

               Euratom bol v danom období v GIF veľmi aktívny a je jediným signatárom zúčastňujúcim sa na všetkých šiestich reaktorových systémoch (systémové opatrenia) a všetkých troch prierezových opatreniach („bezpečnosť a spoľahlivosť“, „ekonomika“ a „odolnosť proti šíreniu jadrových zbraní a fyzická ochrana“). Zástupcovia Euratomu predsedajú trom zo šiestich systémov (superkritický reaktor chladený vodou, rýchly reaktor chladený olovom a rýchly reaktor chladený plynom) a v rámci každého systému existujú projektové opatrenia týkajúce sa vykonávania technickej činnosti. Euratom je prítomný vo väčšine projektových opatrení s príspevkami z priamych aj nepriamych akcií v rámci výskumného a vzdelávacieho programu Euratomu.

               Je ešte potrebné vykonať veľa práce, než sa systémy štvrtej generácie stanú skutočnosťou. V nasledujúcom desaťročí sa bude činnosť zameriavať na:

               – pokračovanie vo výskume a vývoji v oblasti systémov štvrtej generácie,

               – rozvoj pokročilých výskumných zariadení,

               – zapojenie priemyslu do navrhovania systémov štvrtej generácie a

               – zabezpečovanie pracovnej sily pre budúcnosť.

               Preto je vhodné, aby sa Euratom ďalej zúčastňoval na rámcovej dohode a aby sa dohodol na jej predĺžení prostredníctvom mechanizmu predĺženia uvedeného v jej článku XII ods. 3.

               3.PRÁVNE PRVKY NÁVRHU

               Dohoda sa bude predlžovať na základe článku 101 ods. 2 Zmluvy o Euratome.

               Technický sekretariát GIF rozoslal v júni 2014 v mene depozitára (OECD) oznámenie o predĺžení rámcovej dohody, v ktorom boli signatárom predložené tri možnosti predĺženia:

               1.
                     Špecifický postup predĺženia – zmluvné strany by sa mohli dohodnúť na predĺžení platnosti rámcovej dohody prostredníctvom špecifického postupu stanoveného v článku XII ods. 3 rámcovej dohody (možnosť 1).

               2.
                     Zmena dohody – ak sa zmluvné strany nedokážu dohodnúť na možnosti 1, majú možnosť zmeniť rámcovú dohodu prostredníctvom postupu stanoveného v článku XII ods. 4 (možnosť 2).

               3.
                     Uplynutie platnosti a nová dohoda – ak sa napokon strany nedokážu dohodnúť na predĺžení alebo zmene, môžu nechať uplynúť platnosť dohody a uzavrieť novú rámcovú dohodu, ktorá by predstavovala novú medzinárodnú zmluvu (možnosť 3).

               Vykonávací orgán podporil možnosť 1, pretože sa javila ako najrýchlejší spôsob predĺženia dohody a zmluvné strany výslovne uviedli špecifický postup predĺženia, ktorý sa odlišuje od postupu pri iných zmenách. Dňa 14. októbra 2014 misia USA pri OECD (depozitár) predložila ostatným zmluvným stranám vrátane výkonného orgánu Euratomu (prostredníctvom ESVČ) návrh dohody o predĺžení rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie, ktorá sa má podpísať v rámci špecifického postupu predĺženia.

               Pôvodným zámerom riadiacej skupiny bolo prijať rozhodnutie o predĺžení rámcovej dohody o 10 rokov, t. j. do 28. februára 2025, v súlade so špecifickým postupom predĺženia na svojom stretnutí 17. – 18. decembra 2014 (alebo písomným postupom). Vzhľadom na procedurálne požiadavky niektorých zmluvných strán vrátane Euratomu a s cieľom zachovať rozlišovanie medzi zasadnutiami riadiacej skupiny GIF zvolaných pod záštitou charty GIF na jednej strane a formálnou medzivládnou rámcovou dohodou na strane druhej riadiaca skupina nerokovala o predĺžení na tomto stretnutí.

               Na základe pripomienok a výmeny názorov o postupe predĺženia a návrhu dohody o predĺžení, bol po skončení stretnutia, ktoré sa uskutočnilo v decembri 2014, predložený nový návrh na predĺženie dohody s podporou väčšiny zástupcov zmluvných strán. Navrhovaným riešením bolo, aby predĺženie nadobudlo platnosť vtedy, keď aspoň tri zmluvné strany vyjadria svoj súhlas byť viazané. Štyri strany (Francúzsko, Japonsko, Južná Kórea a Spojené štáty) naznačili, že by boli schopné a pripravené dať svoj súhlas s tým, že budú viazané, do alebo pred 28. februárom 2015, čím by sa umožnilo, aby predĺženie dohody nadobudlo platnosť do uvedeného dátumu.

               Ostatné zmluvné strany sa domnievali, že podľa článku XII ods. 3 existujúcej rámcovej dohody by podpísanie všetkými zmluvnými stranami do uvedeného dátumu (s alebo bez výhrady následného prijatia) znamenalo ich súhlas s predĺžením. Vykonávací orgán Euratomu signalizoval, že nemôže súhlasiť s takýmto spôsobom vyjadrovania súhlasu. Ostatné zmluvné strany akceptovali, že postačuje, aby vykonávací orgán Euratomu zaslal depozitárovi sekretariátu list, v ktorom prejaví podporu postupu predĺženia vykonanému ostatnými zmluvnými stranami.

               Štyria signatári podpísali pripojenú dohodu o predĺžení 26. februára 2015. Môže byť podpísaná v mene Euratomu, keď Rada schváli obnovenie.

               Komisia sa domnieva, že rozhodnutie o obnovení rámcovej dohody má veľký význam, a preto prostredníctvom svojho vykonávacieho orgánu zosúladila svoju pozíciu s pozíciou Francúzska. (Spojené kráľovstvo sa medzičasom stiahlo ako samostatná zmluvná strana dohody, ale podobne ako iné členské štáty je naďalej zmluvnou stranou ako súčasť Euratomu).

               Komisia sa domnieva, že navrhované obnovenie rámcovej dohody je pre Spoločenstvo prijateľné, a preto predkladá toto odporúčanie na rozhodnutie Rady v súlade s článkom 101 ods. 2 Zmluvy o Euratome.

               Obnovenie dohody si vyžaduje schválenie Radou, pretože v dohode budú naďalej stanovené jasné podmienky pre spoluprácu v oblasti výskumu v rámci GIF. Navyše, obdobie obnovenia sa vzťahuje na viac ako dva výskumné a vzdelávacie programy Euratomu, a preto budú potrebné minimálne dve rozhodnutia Rady na usmernenie účasti Euratomu v GIF v súlade s nariadeniami Rady o existujúcich a budúcich výskumných a vzdelávacích programoch Euratomu.

               Účasť Euratomu v GIF by mala zostať v rozsahu pôsobnosti nariadení Rady o výskumných a vzdelávacích programoch Euratomu. Ako sa uvádza v charte GIF, každý člen bude individuálne určovať charakter svojej účasti na aktivitách GIF.

               V nariadení Rady (Euratom) č. 1314/2013 o výskumnom a vzdelávacom programe Európskeho spoločenstva pre atómovú energiu (2014 – 2018), ktorý prispieva k rámcovému programu v oblasti výskumu a inovácií Horizont 2020, sa výslovne ustanovuje výkonný orgán, ktorý bude vykonávať jeho aktivity na základe rámcovej dohody o GIF. Pod „činnosťami nevyhnutnými na dosiahnutie cieľov programu“ v prílohe I k nariadeniu sa uvádza s odkazom na „priame akcie JRC“, že:

               „Z titulu výkonného orgánu Euratomu v rámci Medzinárodného fóra pre IV. generáciu (GIF) JRC naďalej koordinuje príspevky Euratomu do GIF.“

               V časti „Medzinárodná spolupráca s tretími krajinami a medzinárodnými organizáciami“ sa v nariadení uvádza s odkazom na Euratom, že:

               „Naďalej sa bude pokračovať v medzinárodnej spolupráci v oblasti jadrového výskumu a inovácie založenej na spoločných cieľoch a vzájomnej dôvere, aby z nej Únia a jej životné prostredie mali jednoznačný a významný úžitok. Spoločenstvo prispeje k plneniu konkrétnych cieľov ustanovených v článku 3 tak, že sa bude snažiť o posilnenie odborných znalostí Únie v oblasti vedy a techniky prostredníctvom dohôd o medzinárodnej spolupráci a bude podporovať prístup jadrového odvetia Únie k novým rozvíjajúcim sa trhom. Činnosti medzinárodnej spolupráce sa podporujú prostredníctvom viacstranných rámcov (ako sú MAAE, OECD, ITER, GIF) ...“.

               V prípade obnovenia rámcovej dohody sa preto zdá, že bolo vnímané ako primerané v rámci príspevku Euratomu k programu Horizont 2020.

               Vzhľadom na uvedené skutočnosti Komisia navrhuje, aby Rada prijala podľa článku 101 ods. 2 Zmluvy o Euratome priložený návrh odporúčania na rozhodnutie Rady, ktorým sa schvaľuje obnovenie účasti Euratomu na rámcovej dohode GIF a oprávnila ju podpísať priloženú dohodu o predĺžení.

               4.VPLYV NA ROZPOČET [v prípade potreby]

               [neuplatňuje sa]

               5.NEPOVINNÉ PRVKY [v prípade potreby]

               [neuplatňuje sa]

               Odporúčanie

               ROZHODNUTIE RADY,

               ktorým sa schvaľuje obnovenie účasti Európskeho spoločenstva pre atómovú energiu (Euratom) na rámcovej dohode o medzinárodnej spolupráci v oblasti výskumu a vývoja systémov jadrovej energie štvrtej generácie

               RADA EURÓPSKEJ ÚNIE,

               so zreteľom na Zmluvu o založení Európskeho spoločenstva pre atómovú energiu (Euratom), a najmä na jej článok 101 ods. 2,

               so zreteľom na odporúčanie Európskej komisie,

               keďže:

               (1)Medzinárodné fórum Generácia IV (GIF) predstavuje rámec pre medzinárodnú spoluprácu v oblasti výskumu a vývoja vytvorený na podnet USA v roku 2001. Cieľom je spájať úsilie v záujme rozvoja nových koncepcií jadrovej energie, ktoré budú zabezpečovať spoľahlivé dodávky energie a dostatočne zohľadňovať otázky jadrovej bezpečnosti, minimalizácie odpadu, nešírenia jadrových zbraní a obavy verejnosti.

               (2)Obnovenie účasti Euratomu na tejto rámcovej dohode je nezávislé od akéhokoľvek rozhodnutia o rozsahu účasti na rozličných systémoch GIF a súvisiacich projektových opatreniach. Euratom bude samostatne určovať charakter svojho príspevku (intelektuálny a finančný) k aktivitám GIF.

               (3)Dňa 30. júla 2003 sa Euratom na základe rozhodnutia Komisie C(2002) 4287 pridal ku GIF podpísaním jeho charty, ktorú počiatoční signatári podpísali v roku 2001. Na základe rozhodnutia Komisie C(2011) 4504 sa pôvodné 10-ročné pristúpenie Euratomu k charte predĺžilo na dobu neurčitú s výhradou odstúpenia prostredníctvom jednomyseľného súhlasu členských štátov EÚ. Ktorýkoľvek člen GIF (vrátane Euratomu) môže odstúpiť prostredníctvom písomného oznámenia s výpovednou lehotou 90 dní. Keďže charta nestanovuje finančné výmeny ani osobitné rozpočtové príspevky medzi zmluvnými stranami, patrí do pôsobnosti článku 101 ods. 3 Zmluvy o Euratome.

               (4)S cieľom uplatňovať chartu GIF uzavreli signatári právne záväznú rámcovú dohodu medzi členmi medzinárodného fóra Generácia IV o medzinárodnej spolupráci v oblasti výskumu a vývoja systémov jadrovej energie štvrtej generácie, ktorá stanovuje podmienky spolupráce a následné systémové a projektové opatrenia.

               (5)Na základe rozhodnutia Rady 14929/05 z 20. decembra 2005, po ktorom nasledovalo rozhodnutie Komisie C(2006) 7 z 12. januára 2006, prijaté podľa článku 101 ods. 2 Zmluvy o Euratome, Euratom pristúpil k rámcovej dohode 24. januára 2006, keď riadne splnomocnený komisár podpísal listinu o pristúpení (ktorá bolo potom uložená u Organizácie pre hospodársku spoluprácu a rozvoj 10. februára 2006 v Paríži). Spoločné výskumné centrum bolo potvrdené ako koordinátor účasti Euratomu na GIF a tak zastupovalo Euratom ako „vykonávací orgán“ v súlade s článkom III ods. 2 rámcovej dohody.

               (6)Rámcová dohoda nadobudla platnosť 28. februára 2005 na obdobie 10 rokov a 26. februára 2015 bola predĺžená, keď štyri zmluvné strany vyjadrili svoj súhlas s tým, že budú viazané priloženou dohodou o predĺžení. Je to v súlade so špecifickým postupom predĺženia podľa samotnej rámcovej dohody. Preto je možné, aby Euratom a ostatní signatári, ktorí neboli schopní dokončiť svoje vnútorné postupy schvaľovania včas, obnovili účasť prostredníctvom neskoršieho podpisu.

               (7)Obnovenie rámcovej dohody Komisiou v mene Euratomu prostredníctvom podpísania dohody o predĺžení v súlade so špecifickým postupom predĺženia by sa preto mal schváliť.

               PRIJALA TOTO ROZHODNUTIE:

               Jediný článok

               Obnovenie rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie Komisiou v mene Európskeho spoločenstva pre atómovú energiu prostredníctvom podpísania dohody o predĺžení sa týmto schvaľuje. Text dohody o predĺžení je pripojený k tomuto rozhodnutiu.

               V Bruseli

                     Za Radu

                     predseda

    ---documentbreak---

               EURÓPSKA KOMISIA
            V Bruseli29. 10. 2015
            COM(2015) 547 final
            PRÍLOHA
            Dohoda o predĺžení rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie
            k
            odporúčaniu na rozhodnutie Rady,
            ktorým sa schvaľuje obnovenie účasti Európskeho spoločenstva pre atómovú energiu (Euratom) na rámcovej dohode o medzinárodnej spolupráci v oblasti výskumu a vývoja systémov jadrovej energie štvrtej generácie]

               PRÍLOHA

               Dohoda o predĺžení rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie

               k

               odporúčaniu na rozhodnutie Rady,

               ktorým sa schvaľuje obnovenie účasti Európskeho spoločenstva pre atómovú energiu (Euratom) na rámcovej dohode o medzinárodnej spolupráci v oblasti výskumu a vývoja systémov jadrovej energie štvrtej generácie
                  ]

               DOHODA O PREDĹŽENÍ RÁMCOVEJ DOHODY O MEDZINÁRODNEJ SPOLUPRÁCI V OBLASTI VÝSKUMU A VÝVOJA SYSTÉMOV JADROVEJ ENERGIE ŠTVRTEJ GENERÁCIE

               Vláda Kanady, Európske spoločenstvo pre atómovú energiu, vláda Čínskej ľudovej republiky, vláda Francúzskej republiky, vláda Japonska, vláda Kórejskej republiky, vláda Ruskej federácie, vláda Juhoafrickej republiky, vláda Švajčiarskej konfederácie a vláda Spojených štátov amerických, každá ako zmluvná strana rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie, ktorá bola uzavretá vo Washingtone 28.februára 2005 (ďalej len „rámcová dohoda“), súhrnne „zmluvné strany“:

               BERÚC DO ÚVAHY ich vôľu pokračovať v úspešnej a vzájomne výhodnej spolupráci na základe rámcovej dohody;

               BERÚC NA VEDOMIE aktualizovanú technologickú cestovnú mapu pre systémy jadrovej energie štvrtej generácie (január 2014);

               PRIPOMÍNAJÚC článok XV rámcovej dohody, v ktorom sa uvádza, že spolupráca, ktorá začala podľa tejto rámcovej dohody, ale nie je dokončená pri akomkoľvek ukončení platnosti tejto rámcovej dohody, môže podľa ustanovení tejto rámcovej dohody pokračovať až do jej dokončenia a

               KONAJÚC podľa článku XII ods. 3 rámcovej dohody

               sa dohodli takto:

               Článok 1

               Predĺženie rámcovej dohody

               S výhradou článku XII ods. 5 rámcovej dohody sa rámcová dohoda predlžuje o obdobie desiatich (10) rokov do 28. februára 2025.

               Článok II

               Podpis a nadobudnutie platnosti

               1. Táto dohoda nadobúda platnosť pre zmluvné strany, ktoré dali súhlas, že budú viazané, dňom, keď tri zmluvné strany oznámili svoj súhlas, že budú viazané.

               2. Zmluvné strany oznámia svoj súhlas, že budú viazané buď podpisom, ktorý nepodlieha prijatiu, alebo podpisom, ktorý podlieha prijatiu, po ktorom nasleduje uloženie listiny o prijatí u depozitára.

               3. V prípade zmluvnej strany, ktorá súhlasí, že bude viazaná po dátume nadobudnutia platnosti tejto dohody, táto dohoda nadobúda platnosť, pokiaľ ide o uvedenú zmluvnú stranu, dňom jej podpisu, ktorý nepodlieha prijatiu alebo dňom uloženia listiny o prijatí u depozitára.

               4. Zámerom zmluvných strán je v súlade s článkom XV rámcovej dohody pokračovať na základe ustanovení rámcovej dohody v spolupráci, ktorá začala, ale nie je dokončená do 28. februára 2015, so zmluvnými stranami rámcovej dohody, v prípade ktorých táto dohoda nenadobudla platnosť do 28. februára 2015.

               Článok III

               Depozitár

               Originál tejto dohody sa uloží u generálneho tajomníka Organizácie pre hospodársku spoluprácu a rozvoj.

               NA DÔKAZ TOHO dolupodpísaní riadne splnomocnení zástupcovia podpísali túto dohodu.

               VYHOTOVENÉ v jednom origináli v anglickom a francúzskom jazyku, pričom každé znenie je rovnako autentické.

               ZA VLÁDU KANADY:

               Dátum:

               ZA EURÓPSKE SPOLOČENSTVO PRE ATÓMOVÚ ENERGIU:

               Dátum:

               ZA VLÁDU ČÍNSKEJ ĽUDOVEJ REPUBLIKY:

               Dátum:

               ZA VLÁDU FRANCÚZSKEJ REPUBLIKY:

               Dátum:

               ZA VLÁDU JAPONSKA:

               Dátum:

               ZA VLÁDU KÓREJSKEJ REPUBLIKY:

               Dátum:

               ZA VLÁDU RUSKEJ FEDERÁCIE:

               Dátum:

               ZA VLÁDU JUHOAFRICKEJ REPUBLIKY:

               Dátum:

               ZA VLÁDU ŠVAJČIARSKEJ KONFEDERÁCIE:

               Dátum:

               ZA VLÁDU SPOJENÝCH ŠTÁTOV AMERICKÝCH:

               Dátum:


               EURÓPSKA KOMISIA
            V Bruseli18. 5. 2016
            COM(2016) 296 final
            Odporúčanie
            ROZHODNUTIE RADY,
            ktorým sa zrušuje rozhodnutie 2010/289/EÚo existencii nadmerného deficitu v Slovinsku

               Odporúčanie

               ROZHODNUTIE RADY,

               ktorým sa zrušuje rozhodnutie 2010/289/EÚ
                  o existencii nadmerného deficitu v Slovinsku

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 126 ods. 12,

               so zreteľom na odporúčanie Komisie,

               keďže:

               (1)Rada na základe odporúčania Komisie rozhodla 2. decembra 2009 rozhodnutím 2010/289/EÚ
                  1
                podľa článku 126 ods. 6 zmluvy, že v Slovinsku existuje nadmerný deficit. Rada poukázala na to, že deficit verejných financií plánovaný na rok 2009 predstavoval 5,9 %, čím prekročil referenčnú hodnotu 3 % HDP stanovenú v zmluve. Dlh verejnej správy mal podľa plánov v roku 2009 dosiahnuť 34,2 % HDP, čo je pod referenčnou hodnotou 60 % HDP stanovenou v zmluve.

               (2)V súlade s článkom 126 ods. 7 zmluvy a článkom 3 ods. 4 nariadenia Rady (ES) č. 1467/97 Rada na základe odporúčania Komisie v ten istý deň adresovala Slovinsku odporúčanie, aby najneskôr do roku 2013 odstránilo nadmerný deficit. Uvedené odporúčanie Rady bolo zverejnené.

               (3)Rada 21. júna 2013 dospela k záveru, že Slovinsko prijalo účinné opatrenia v súlade s odporúčaním Rady z 2. decembra 2009 podľa článku 126 ods. 7 zmluvy, no po prijatí pôvodného odporúčania nastali neočakávané nepriaznivé hospodárske udalosti so zásadnými nepriaznivými dôsledkami na verejné financie. Rada preto na základe odporúčania Komisie dospela k záveru, že boli splnené podmienky stanovené v článku 3 ods. 5 nariadenia (ES) č. 1467/97 a vydala Slovinsku nové odporúčanie podľa článku 126 ods. 7 zmluvy, aby do roka 2015 odstránilo nadmerný deficit. Uvedené nové odporúčanie Rady bolo zverejnené.

               (4)Komisia 5. marca 2014 v súlade s článkom 11 ods. 2 nariadenia (EÚ) č. 473/2013 vzhľadom na riziká, ktoré ohrozujú dosiahnutie trvalej nápravy nadmerného deficitu do roku 2015, adresovala Slovinsku odporúčanie, aby prijalo potrebné opatrenia na zabezpečenie úplného splnenia odporúčania Rady z 21. júna 2013, a to najmä tak, že realizuje fiškálne úsilie, ktoré odporúčala Rada.

               (5)V súlade s článkom 4 Protokolu o postupe pri nadmernom deficite, ktorý tvorí prílohu k zmluvám, Komisia poskytuje údaje na účely uplatňovania tohto postupu. Ako súčasť uplatňovania tohto protokolu majú členské štáty oznamovať údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009
                  2
               .

               (6)Rada by mala prijať rozhodnutie o zrušení rozhodnutia o existencii nadmerného deficitu na základe oznámených údajov. Rozhodnutie o existencii nadmerného deficitu by sa okrem toho malo zrušiť len vtedy, ak Komisia vo svojich prognózach uvádza, že deficit v prognózovanom období neprekročí hranicu 3 % HDP stanovenú v zmluve
                  3
               .

               (7)Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenie Slovinska z apríla 2016 a na základe programu stability na rok 2016 a prognózy Komisie z jari 2016 možno prijať tieto závery:

               –Po dosiahnutí maximálnej úrovne 15,0 % HDP v roku 2013 sa celkový deficit verejných financií v roku 2014 znížil na úroveň 5,0 % HDP a v roku 2015 dosiahol úroveň 2,9 % HDP. Zníženie deficitu v roku 2015 bolo spôsobené najmä tým, že opakovane nedošlo k jednorazovým faktorom, ktoré mali vplyv na deficit v roku 2014 (1,1 % HDP), a výrazným zvýšením bežných príjmov (o 1,4 % HDP), ktorými sa viac než vykompenzoval nárast bežných výdavkov (o 0,2 % HDP) a hrubých fixných kapitálových výdavkov (o 0,2 % HDP), ktorý možno vysvetliť vyššou mierou čerpania fondov EÚ.

               –Podľa programu stability na roky 2016 – 2019, ktorý predložila slovinská vláda 28. apríla 2016, by mal deficit verejných financií v roku 2016 klesnúť na 2,2 % HDP a v roku 2017 na 1,6 % HDP. Podľa prognózy Komisie z jari 2016 by mal deficit v roku 2016 dosiahnuť úroveň 2,4 % HDP a v roku 2017 úroveň 2,1 % HDP. Deficit by teda mal počas prognózovaného obdobia zostať pod referenčnou hodnotou 3 % HDP stanovenou v zmluve.

               –Štrukturálne saldo, čo je saldo verejných financií upravené o hospodársky cyklus a očistené od jednorazových a iných dočasných opatrení, sa v rokoch 2013 až 2015 zhoršilo o 0,7 % HDP.

               –Pomer dlhu k HDP sa z dôvodu zosúladení dlhu a deficitu zvyšujúcich dlh a jednorazových výdavkov zvýšil zo 71 % HDP v roku 2013 na 83,2 % HDP v roku 2015. V prognóze Komisie z jari 2016 sa predpokladá, že hrubý dlh verejných financií dosiahol v roku 2015 svoj vrchol a v roku 2017 klesne na 78 % HDP v dôsledku znižovania hotovostných rezerv.

               (8)Slovinsko od roku 2016, ktorý je rokom nasledujúcim po náprave nadmerného deficitu, podlieha preventívnej časti Paktu stability a rastu a malo by primeraným tempom postupovať smerom k svojmu strednodobému cieľu, a to vrátane dodržiavania referenčnej hodnoty pre výdavky a dodržiavania dlhového kritéria v súlade s článkom 2 ods. 1a nariadenia (ES) č. 1467/97. V tejto súvislosti sa zdá, že v roku 2016 existuje riziko určitej odchýlky od požadovanej úpravy vo výške 0,6 % HDP smerom k dosiahnutiu strednodobého cieľa. Za predpokladu nezmenenej politiky sa zdá, že v roku 2017 existuje riziko značnej odchýlky od odporúčanej úpravy vo výške [0,6 %] HDP smerom k dosiahnutiu strednodobého cieľa. Slovinsko podľa predpokladov v roku 2016 dodrží prechodné dlhové pravidlo a v roku 2017 toto pravidlo vo všeobecnosti tiež dodrží. V rokoch 2016 a 2017 budú celkovo potrebné ďalšie opatrenia.

               (9)V súlade s článkom 126 ods. 12 zmluvy sa rozhodnutie Rady o existencii nadmerného deficitu má zrušiť, ak sa podľa názoru Rady v príslušnom členskom štáte nadmerný deficit upravil.

               (10)Podľa názoru Rady sa nadmerný deficit v Slovinsku upravil, a rozhodnutie 2010/289/EÚ by sa preto malo zrušiť,

               PRIJALA TOTO ROZHODNUTIE:

               Článok 1

               Z celkového posúdenia vyplýva, že situácia nadmerného deficitu v Slovinsku sa upravila.

               Článok 2

               Rozhodnutie 2010/289/EÚ sa týmto zrušuje.

               Článok 3

               Toto rozhodnutie je určené Slovinskej republike.

               V Bruseli

                     Za Radu

                     predseda

                     (1)
                  Rozhodnutie Rady 2010/289/EÚ z 2. decembra 2009 o existencii nadmerného deficitu v Slovinsku (Ú. v. EÚ L 125, 21.5.2010, s. 46).

                     (2)
                  Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).

                     (3)
                  V súlade so „Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov“.


               EURÓPSKA KOMISIA
            V Bruseli28. 2. 2012
            COM(2012) 67 final
            This document was downgraded/declassifiedDate : 25.08.2017By : K. VandenbergheAuthority : DG RTD
            Odporúčanie pre
            ROZHODNUTIE RADY
            o poverení začatím rokovaní o dohode o vedecko-technologickej spolupráci medzi Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridruží k rámcovému programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 – 2013)

               DÔVODOVÁ SPRÁVA

               1.Listom zo 14. marca 2011 Švajčiarsko prejavilo záujem o pridruženie k rámcovému programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 – 2013)
                  1
               .

               2.Švajčiarska konfederácia (ďalej len „Švajčiarsko“) je od roku 1979 pridružená k tematickej oblasti jadrovej syntézy rámcových programov Euratomu na základe dohody o spolupráci medzi Európskym spoločenstvom pre atómovú energiu a Švajčiarskou konfederáciou v oblasti riadenej termojadrovej syntézy a fyziky plazmy z roku 1978
                  2
               .

               3.Rada a Komisia uzavreli 8. januára 1986 rámcovú dohodu o vedecko-technickej spolupráci medzi Európskym spoločenstvom a Európskym spoločenstvom pre atómovú energiu a Švajčiarskou konfederáciou (ďalej len „rámcová dohoda“)
                  3
               . V jej článku 6 sa uvádza, že vedecko-technická spolupráca má prebiehať prostredníctvom príslušných dojednaní.

               4.Švajčiarsko sa k siedmemu rámcovému programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2007 – 2011)
                  4
                pridružilo na základe dohody o vedecko-technologickej spolupráci, ktorá bola podpísaná 25. júna 2007 s platnosťou od 1. januára 2007. Táto dohoda bola uzavretá bez toho, aby ňou boli dotknuté podmienky dohody o spolupráci medzi Švajčiarskou konfederáciou a Európskym spoločenstvom pre atómovú energiu v oblasti riadenej termojadrovej syntézy a fyziky plazmy z roku 1978.

               5.Komisia predložila 7. marca 2011 návrh legislatívneho balíka týkajúceho sa rámcového programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 – 2013)
                  5
               .

               6.Čo sa týka výskumných činností Euratomu v oblasti energetiky, prebehli sondážne rokovania, ktorých cieľom bolo určiť výskumný potenciál a obojstranný záujem o pridruženie Švajčiarska k rámcovému programu Euratomu v oblasti výskumu (2012 – 2013).

               7.Vzhľadom na uvedené skutočnosti Komisia odporúča Rade poveriť Komisiu rokovaním so Švajčiarskou konfederáciou v súlade s článkom 101 ods. 2 Zmluvy o Euratome o dohode o vedecko-technologickej spolupráci medzi Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridruží k rámcovému programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 – 2013).

               Odporúčanie pre

               ROZHODNUTIE RADY

               o poverení začatím rokovaní o dohode o vedecko-technologickej spolupráci medzi Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridruží k rámcovému programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 – 2013)

               RADA EURÓPSKEJ ÚNIE,

               so zreteľom na Zmluvu o založení Európskeho spoločenstva pre atómovú energiu, a najmä na jej článok 101 ods. 2,

               so zreteľom na rozhodnutie Rady o rámcovom programe Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013)“
                  6
               ,

               so zreteľom na rozhodnutie Rady z 19. decembra 2011 o osobitnom programe, ktorý sa má vykonávať prostredníctvom nepriamych akcií a ktorým sa vykonáva rámcový program Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013)
                  7
               ,

               so zreteľom na rozhodnutie Rady z 19. decembra 2011 o osobitnom programe, ktorý sa má vykonávať prostredníctvom priamych akcií Spoločného výskumného centra a ktorým sa vykonáva rámcový program Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013)
                  8
               ,

               so zreteľom na nariadenie Rady z 19. decembra 2011, ktorým sa ustanovujú pravidlá pre účasť podnikov, výskumných centier a univerzít na nepriamych akciách rámcového programu Európskeho spoločenstva pre atómovú energiu a pre šírenie výsledkov výskumu (2012 – 2013)
                  9
               ,

               so zreteľom na odporúčanie Komisie,

               KEĎŽE

               (1)Švajčiarsko prejavilo záujem o pridruženie k rámcovému programu Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013).

               (2)Pridruženie Švajčiarskej konfederácie k rámcovému programu Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013) je v záujme Spoločenstva,

               PRIJALA TOTO ROZHODNUTIE:

               Článok 1

               Komisia sa týmto poveruje rokovaním v mene Európskeho spoločenstva pre atómovú energiu o dohode o vedecko-technologickej spolupráci medzi Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridruží k rámcovému programu Európskeho spoločenstva pre atómovú energiu v oblasti jadrového výskumu a odbornej prípravy (2012 – 2013).

               Článok 2

               Rokovania sa vedú na základe smerníc na rokovania uvedených v prílohe.

               Článok 3

               Komisia bude Radu informovať o pokroku dosiahnutom v rámci rokovaní.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

               PRÍLOHA

               SMERNICE NA ROKOVANIA

               1. Dohodou o vedecko-technologickej spolupráci medzi Európskym spoločenstvom pre atómovú energiu (ďalej len „Euratom“) na jednej strane a Švajčiarskou konfederáciou na strane druhej (ďalej len „dohoda“) sa Švajčiarska konfederácia pridruží k celému rámcovému programu Euratomu v oblasti jadrového výskumu a odbornej prípravy (2012 – 2013)
                  10
                bez toho, aby tým boli dotknuté podmienky dohody o jadrovej syntéze z roku 1978.

               2. Aby sa Švajčiarska konfederácia mohla na celom rámcovom programe Euratomu zúčastňovať ako pridružená krajina čo najskôr, by dohoda mala umožňovať jej predbežné a retroaktívne vykonávanie od 1. januára 2012. Dohoda bude obsahovať ustanovenie o úhrade finančných prostriedkov a právne dôsledky týkajúce sa prebiehajúcich projektov a činností, ktoré začali počas predbežného vykonávania, pre prípad neuzavretia dohody jednou zo strán.

               3. Podmienky dohody vzťahujúce sa na ochranu finančných záujmov Euratomu by mali byť v úplnom súlade s ustanoveniami o ochrane finančných záujmov EÚ stanovenými v Dohode o vedecko-technickej spolupráci medzi Európskym spoločenstvom a Európskym spoločenstvom pre atómovú energiu na jednej strane a Švajčiarskou konfederáciou na druhej strane
                  11
               .

               4. Podmienky dohody budú v súlade s nariadením Rady z 19. decembra 2011, ktorým sa ustanovujú pravidlá pre účasť podnikov, výskumných centier a univerzít na nepriamych akciách rámcového programu Európskeho spoločenstva pre atómovú energiu a pre šírenie výsledkov výskumu (2012 – 2013)
                  12
               .

               5. Dohoda by mala zabezpečovať zodpovedajúcu ochranu finančných záujmov Euratomu vzťahujúcu sa na výmenu finančných údajov, audity a administratívne kontroly na mieste zamerané na odhalenie podvodov, administratívnu pomoc a vymáhanie súm. Dohoda by mala podľa potreby zahŕňať aj odstránenie prekážok vo vzťahu k zdaňovaniu a sociálnemu zabezpečeniu vyplývajúcich z cezhraničnej účasti výskumných pracovníkov na výskumných projektoch v rámci dohody, najmä zamestnancov Spoločného výskumného centra, na ktorých sa vzťahuje služobný poriadok Európskej únie.

                     (1)
                  Ú. v. EÚ L …..

                     (2)
                  Ú. v. ES L 242, 4.9.1978, s. 2.

                     (3)
                  Ú. v. ES L 313, 22.11.1985, s. 6.

                     (4)
                  Rozhodnutie Rady 2006/970/Euratom (Ú. v. EÚ L 400, 30.12.2006, s. 60).

                     (5)
                  KOM(2011) 71, KOM(2011) 72, KOM(2011) 73, KOM(2011) 74.

                     (6)
                  Dokument Rady 17503/11 – bude uverejnený v Ú. v. EÚ.

                     (7)
                  Dokument Rady 17504/11 – bude uverejnený v Ú. v. EÚ.

                     (8)
                  Dokument Rady 17505/11 – bude uverejnený v Ú. v. EÚ.

                     (9)
                  Dokument Rady 17506/11 – bude uverejnený v Ú. v. EÚ.

                     (10)
                  Dokument Rady 17503/11 – bude uverejnený v Ú. v. EÚ.

                     (11)
                  Ú. v EÚ L 189, 20.7.2007, s. 24 – 39.

                     (12)
                  Dokument Rady 17506/11 – bude uverejnený v Ú. v. EÚ.


Dôležité právne oznámenie

|

52006SC0285

Odporúčanie pre rozhodnutie Rady ktorým sa upozorňuje Nemecko v súlade s článkom 104 ods. 9 Zmluvy o ES, aby prijalo opatrenia na zníženie schodku nevyhnutné na nápravu situácie nadmerného schodku  /* SEK/2006/0285 v konečnom znení */

	[pic] | KOMISIA EURÓPSKYCH SPOLOČENSTIEV |Brusel , 1.3.2006SEK(2006) 285 v konečnom zneníOdporúčanie preROZHODNUTIE RADYktorým sa upozorňuje Nemecko v súlade s článkom 104 ods. 9 Zmluvy o ES, aby prijalo opatrenia na zníženie schodku nevyhnutné na nápravu situácie nadmerného schodku(predložená Komisiou)DÔVODOVÁ SPRÁVANADMERNÝ SCHODOK NEMECKAPostup pri nadmernom schodku (EDP) sa riadi článkom 104 zmluvy a nariadením (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku [1] , ktoré je súčasťou paktu stability a rastu.Na základe dôkazov o schodku verejných financií, ktorý bol v roku 2002 nad referenčnou hodnotou 3 % HDP stanovenou v zmluve, a na základe odporúčania Komisie Rada 21. januára 2003 rozhodla, že v Nemecku existuje nadmerný schodok (článok 104 ods. 6 zmluvy) [2] . Podľa podmienok paktu stability a rastu a na základe odporúčania Komisie prijala Rada v ten istý deň odporúčanie podľa článku 104 ods. 7 s cieľom odstrániť nadmerný schodok. Rada v tomto odporúčaní vyzvala „nemeckú vládu, aby čo najrýchlejšie odstránila súčasný nadmerný schodok v súlade s článkom 3 ods. 4 nariadenia Rady (ES) č. 1467/97“ , to znamená, že je potrebné znížiť schodok pod 3 % HDP do roku 2004. Toto odporúčanie bolo uverejnené. Ako uviedla Komisia vo svojom oznámení Rade zo 14. decembra 2004[3], s ktorým Rada súhlasila dňa 18. januára 2005, vzhľadom na výnimočné okolnosti spôsobené závermi Rady z 25. novembra 2003 a rozhodnutím rozhodnutie Európskeho súdneho dvora z 13. júla 2004 by mal byť rok 2005 považovaný za príslušný konečný termín na nápravu nadmerného schodku.Podľa údajov poskytnutých Eurostatom na základe správy, ktorú Nemecko predložilo Komisii 24. februára 2006 v súlade s nariadením Rady (ES) č. 3605/93, bol schodok verejných financií Nemecka v roku 2005 na úrovni 3,3 % HDP. Podľa článku 10 ods. 3 nariadenia Rady (ES) č. 1467/97, ak „skutočné údaje“ poskytnuté Komisiou „naznačujú, že účastnícky členský štát nekorigoval nadmerný schodok v určenom termíne stanovenom (...) v odporúčaniach vydaných podľa článku 104c ods. 7(...), Rada okamžite prijme rozhodnutie podľa článku 104c ods. 9“, to znamená, že „upozorní členský štát, aby v stanovenom termíne prijal opatrenia na zníženie schodku, ktoré Rada považuje za nevyhnutné na nápravu situácie nadmerného schodku“.HOSPODÁRSKA A ROZPOčTOVÁ SITUÁCIA V NEMECKUPodľa predpovede útvarov Komisie z jesene 2005 mal byť schodok v roku 2005 vo výške 3,9 % HDP [4] . Na základe nezmenenej politiky sa v predpovedi útvarov Komisie predpokladal v roku 2006 schodok vo výške 3,7 % HDP a v roku 2007 vo výške 3,3 % HDP. Rast reálneho HDP bol plánovaný na úrovni 0,8 % v roku 2005, 1,2 % v roku 2006 a 1,6 % v roku 2007 s nie úplne zmenšujúcou sa produkčnou medzerou počas odhadovaného obdobia.Na základe týchto skutočností a vzhľadom na stále krehkú hospodársku situáciu nemecká vláda, ktorá vzišla z volieb, ktoré sa konali 18. septembra 2005, navrhla stratégiu na zníženie schodku verejných financií pod referenčnú hodnotu stanovenú v zmluve do roku 2007. Vláda začala realizovať túto konsolidačnú stratégiu už v decembri 2005, keď prijala prvé plánované opatrenia. Dňa 22. februára 2006 prijala návrh rozpočtu spolkovej republiky na rok 2006 a predovšetkým prijala návrh zákona na zvýšenie základnej sadzby DPH zo 16 % na 19 % od 1. januára 2007.Dňa 22. februára 2006 Spolkový štatistický úrad zverejnil číselný údaj o raste HDP v roku 2005, ktorý predstavoval 0,9 %. Schodok verejných financií Nemecka bol v roku 2005 podľa údajov Eurostatu na úrovni 3,3 % HDP. Tieto údaje, ktorých kvalita ešte nebola bližšie posúdená, vychádzajú z predbežného oznámenia Nemecka podľa nariadenia Rady (ES) č. 3605/93, ktoré Nemecko predložilo Komisii 24. februára 2006. Rozdiel oproti predpovedi útvarov Komisie z jesene možno do značnej miery prisúdiť príjmom, ktoré boli ku konci roku 2005 vyššie, než sa očakávalo.V predbežnej predpovedi útvarov Komisie uverejnenej 21. februára 2006 sa predpokladá, že reálny HDP vzrastie v roku 2006 o 1,5 %, čo je mierne nad nízkou potenciálnou mierou rastu. Je potrebné poznamenať, že táto predpoveď je upravená smerom nahor v dôsledku očakávanej preventívnej reakcie domáceho dopytu na plánované zvýšenie sadzby DPH. Vzhľadom na následný hospodársky dosah sa v súčasnosti očakáva takmer 1 %-ný rast HDP v roku 2007.V súlade s uvedenou makroekonomickou predpoveďou sa očakáva, že nominálny schodok v roku 2006 zostane mierne nad úrovňou 3 % HDP, ale v roku 2007 klesne evidentne pod referenčnú hodnotu. Podľa útvarov Komisie by sa percentuálna hodnota štrukturálneho schodku (t. j. schodku v cyklicky upravených podmienkach bez jednorazových a dočasných opatrení) nemala v rokoch 2005 až 2006 výrazne meniť. V roku 2007 by sa mal štrukturálny schodok znížiť o najmenej 1 % HDP.POžIADAVKY TÝKAJÚCE SA FIšKÁLNEJ POLITIKY DO ROKU 2007 A V NASLEDUJÚCICH ROKOCHV článku 5 ods. 1 nariadenia Rady (ES) č. 1467/97 sa uvádza, že „Rada vo svojom upozornení vyžaduje od členského štátu, aby dosiahol minimálne ročné zlepšenie najmenej 0,5 % HDP ako meradlo svojich cyklicky upravených zostatkov, očistených od jednorazových alebo dočasných opatrení, aby sa zaistilo dosiahnutie korekcie nadmerného schodku do konečného termínu stanoveného v upozornení.“Rozhodujúca náprava nadmerného schodku v Nemecku je nevyhnutná vzhľadom na nízky potenciál rastu a rozpočtové výzvy spojené so starnutím populácie. Okrem toho, pretrvávajúca rozpočtová nerovnováha ovplyvňuje dôveru a v konečnom dôsledku má vplyv aj na rast produkcie. Rozpočtová konsolidačná stratégia zameraná na zabezpečenie kontroly rozpočtovej nerovnováhy je súčasťou komplexného pracovného programu, ktorý nemecká vláda navrhla v novembri 2005. Plnenie tohto programu značne pokročilo. Konsolidačná stratégia sa zameriava na úpravu rozpočtu zo štrukturálneho hľadiska o viac než jeden percentuálny bod do roku 2007. Skutočnosť, že táto stratégia bude mať v roku 2006 len obmedzené účinky, je čiastočne odôvodnená tým, že účinok niektorých už uskutočnených opatrení sa prejaví v plnom rozsahu až s oneskorením. Plánované štrukturálne úpravy rozpočtu v rokoch 2006 a 2007 možno považovať za zlučiteľné s ustanoveniami paktu stability a rastu, vrátane požadovaného ročného zlepšenia cyklicky upraveného salda bez jednorazových a dočasných opatrení najmenej na štandardnej úrovni 0,5 % HDP. Podľa uvedeného scenára rastu by plánovaná úprava mala postačovať na trvalé a udržateľné odstránenie nadmerného schodku a bola by v súlade s ustanoveniami paktu stability a rastu.Vzhľadom na tieto faktory sa zdá, že nadmerný schodok by mal byť odstránený najneskôr do roku 2007. Štandardná hodnota štrukturálneho zlepšenia 0,5 % HDP p. a. by mala byť v rokoch 2006 a 2007 kumulatívne dodržaná.* * *Vzhľadom na uvedené zistenia Komisia odporúča Rade, aby predložila oznámenie Nemecku, v súlade s článkom 104 ods. 9 o prijatí opatrení na zníženie schodku, ktoré Rada považuje za nevyhnutné na trvalú a udržateľnú nápravu situácie nadmerného schodku verejných financií najneskôr do roku 2007. Vierohodný postup úpravy s cieľom trvale znížiť schodok pod úroveň 3 % HDP najneskôr do roku 2007 by vyžadoval, aby Nemecko na základe scenára rastu útvarov Komisie z februára 2006 zabezpečilo kumulatívne zlepšenie cyklicky upraveného salda (bez jednorazových a dočasných opatrení) o jeden percentuálny bod v rokoch 2006 a 2007. Nemecko prijme potrebné opatrenia, ktoré zabezpečia, že po odstránení nadmerného schodku bude rozpočtová konsolidácia smerom k strednodobému cieľu, ktorým je vyrovnaný štrukturálny rozpočet, udržiavaná prostredníctvom znižovania štrukturálneho schodku o najmenej 0,5 % HDP ročne. Komisia tiež odporúča, aby do [14. júla] 2006 bola predložená správa uvádzajúca opatrenia prijaté na dosiahnutie súladu s odporúčaným rozhodnutím Rady. Správa by mala predovšetkým obsahovať rozpočtové hodnotenie opatrení s účinkom v rokoch 2006 a 2007, ktoré boli prijaté na nápravu nadmerného schodku a možných rizík spojených s predpokladaným makroekonomickým scenárom. Komisia túto správu posúdi s cieľom zhodnotiť pokrok dosiahnutý pri náprave nadmerného schodku. Komisia tiež odporúča, v súlade s článkom 104 ods. 9, aby bolo Nemecko požiadané o predloženie ďalších správ podľa osobitného kalendára.Odporúčanie preROZHODNUTIE RADYktorým sa upozorňuje Nemecko v súlade s článkom 104 ods. 9 Zmluvy o ES, aby prijalo opatrenia na zníženie schodku nevyhnutné na nápravu situácie nadmerného schodkuRADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 104 ods. 9,so zreteľom na odporúčanie Komisie podľa článku 104 ods. 9,keďže:1.  V súlade s článkom 104 ods. 1 zmluvy sa členské štáty majú vyhnúť nadmernému schodku verejných financií.2.  Pakt stability a rastu je založený na dosiahnutí cieľa zdravých verejných financií ako prostriedku posilňovania podmienok cenovej stability a silného udržateľného rastu vedúceho k tvorbe zamestnanosti. Pakt stability a rastu zahŕňa nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku [5] .3.  Rezolúcia zo zasadnutia Európskej rady v Amsterdame zo 17. júna 1997 [6] o pakte stability a rastu oficiálne vyzýva všetky strany, najmä členské štáty, Radu a Komisiu, aby dôsledne a včas implementovali zmluvu a pakt stability a rastu.4.  Rozhodnutím č. 2003/89/ES [7] z 21. januára 2003 Rada v súlade s článkom 104 ods. 6 zmluvy rozhodla, že v Nemecku existuje nadmerný schodok.5.  V súlade s článkom 104 ods. 7 zmluvy a článkom 3 ods. 4 nariadenia (ES) č. 1467/97 Rada adresovala 21. januára 2003 Nemecku odporúčanie a vyzvala ho, aby čo najrýchlejšie a najneskôr do roku 2004 odstránilo nadmerný schodok. Toto odporúčanie bolo uverejnené. Ako uviedla Komisia vo svojom oznámení Rade zo 14. decembra 2004[8], s ktorým Rada súhlasila dňa 18. januára 2005, vzhľadom na výnimočné okolnosti spôsobené závermi Rady z 25. novembra 2003 a rozhodnutím Európskeho súdneho dvora z 13. júla 2004 by mal byť rok 2005 považovaný za príslušný konečný termín na nápravu nadmerného schodku.6.  Schodok verejných financií Nemecka bol od roku 2002 značne vysoko nad referenčnou hodnotou 3 % stanovenou v zmluve. Pomer dlhu k HDP prekročil v roku 2001 referenčnú hodnotu 60 % HDP stanovenú v zmluve a v roku 2006 dosiahol plánovanú úroveň 69 % HDP.7.  Schodok verejných financií Nemecka bol v roku 2005 podľa údajov Eurostatu na úrovni 3,3 % HDP. Tieto údaje, ktorých kvalita ešte nebola bližšie posúdená, vychádzajú z predbežného oznámenia Nemecka podľa nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva [9] , ktoré Nemecko predložilo Komisii 24. februára 2006. Navyše, na základe v súčasnosti dostupných informácií a so zreteľom na rozpočtové plány dosiaľ prijaté nemeckou vládou, schodok verejných financií zostane nad referenčnou hodnotou stanovenou v zmluve i v roku 2006, čo potvrdzuje, že nadmerný schodok nebol odstránený.8.  Podľa článku 10 ods. 3 nariadenia Rady (ES) č. 1467/97, ak skutočné údaje v zmysle nariadenia (ES) č. 3605/93 naznačujú, že účastnícky členský štát nekorigoval nadmerný schodok v určenom termíne stanovenom v odporúčaní vydanom podľa článku 104 ods. 7, Rada okamžite prijme rozhodnutie podľa článku 104c ods. 9, to znamená, že upozorní členský štát, aby v stanovenom termíne prijal opatrenia na zníženie schodku, ktoré Rada považuje za nevyhnutné na nápravu situácie nadmerného schodku.9.  Podľa predpovede útvarov Komisie z jesene 2005 mal schodok v roku 2005 dosiahnuť 3,9 % HDP [10] . Na základe nezmenenej politiky sa v predpovedi útvarov Komisie predpokladal v roku 2006 schodok vo výške 3,7 % HDP a v roku 2007 vo výške 3,3 % HDP. Rast reálneho HDP bol plánovaný na úrovni 0,8 % v roku 2005, 1,2 % v roku 2006 a 1,6 % v roku 2007 s nie úplne zmenšujúcou sa produkčnou medzerou počas odhadovaného obdobia. Na základe týchto skutočností a vzhľadom na stále krehkú hospodársku situáciu nemecká vláda, ktorá vzišla z volieb, ktoré sa konali 18. septembra 2005, navrhla stratégiu na zníženie schodku verejných financií pod referenčnú hodnotu stanovenú v zmluve do roku 2007. Vláda začala realizovať túto konsolidačnú stratégiu už v decembri 2005, keď prijala prvé plánované opatrenia. Dňa 22. februára 2006 prijala návrh rozpočtu spolkovej republiky na rok 2006 a predovšetkým prijala návrh zákona na zvýšenie základnej sadzby DPH zo 16 % na 19 % od 1. januára 2007.10.  Dňa 22. februára 2006 Spolkový štatistický úrad zverejnil číselné údaje o raste HDP a schodku verejných financií v roku 2005, ktoré predstavovali 0,9 % resp. 3,3 % HDP. Rozdiel oproti predpovedi útvarov Komisie z jesene možno do značnej miery prisúdiť príjmom, ktoré boli ku konci roku 2005 vyššie, než sa očakávalo. V predbežnej predpovedi útvarov Komisie uverejnenej 21. februára 2006 sa predpokladá, že reálny HDP vzrastie v roku 2006 o 1,5 %, čo je mierne nad nízkou potenciálnou mierou rastu. Je potrebné poznamenať, že táto predpoveď je upravená smerom nahor v dôsledku očakávanej preventívnej reakcie domáceho dopytu na plánované zvýšenie sadzby DPH. Vzhľadom na následný hospodársky dosah sa v súčasnosti očakáva nižší ako 1 %-ný rast HDP v roku 2007. V súlade s uvedenou makroekonomickou predpoveďou sa očakáva, že nominálny schodok v roku 2006 zostane mierne nad úrovňou 3 % HDP, ale v roku 2007 klesne evidentne pod referenčnú hodnotu. Podľa útvarov Komisie by sa percentuálna hodnota štrukturálneho schodku (t. j. schodku v cyklicky upravených podmienkach bez jednorazových a dočasných opatrení) nemala v rokoch 2005 až 2006 výrazne meniť. V roku 2007 by sa mal štrukturálny schodok znížiť o najmenej 1 % HDP.11.  Pri stanovovaní konečného termínu na nápravu nadmerného schodku je potrebné zohľadniť tieto faktory. Po prvé, úprava rozpočtu, ktorá sa v súčasnosti uskutočňuje, je zahrnutá do komplexnej stratégie s plánovanými opatreniami, ktorých realizácia už značne pokročila v procese prijímania, čo znižuje neistotu ohľadne účinnosti konsolidácie. Po druhé, obmedzené účinky, pokiaľ ide o zníženie štrukturálneho rozpočtu, očakávané v roku 2006 odôvodňujú aspoň čiastočne skutočnosť, že účinok niektorých už uskutočnených opatrení sa prejaví v plnom rozsahu až s oneskorením. Po tretie, štrukturálne úpravy o najmenej 1 % HDP v rokoch 2006 a 2007, ktoré plánuje vláda, možno považovať za zlučiteľné s ustanoveniami paktu stability a rastu, vrátane požadovaného ročného zlepšenia cyklicky upraveného salda bez jednorazových a dočasných opatrení najmenej o minimálnu štandardnú úroveň 0,5 % HDP. Podľa celkového makroekonomického scenára uvedeného v bode (10) by takáto úprava postačovala na trvalé a udržateľné odstránenie nadmerného schodku.12.  Vzhľadom na tieto faktory sa zdá, že nadmerný schodok by mal byť odstránený najneskôr do roku 2007. Štandardná hodnota 0,5 % HDP ročného štrukturálneho zlepšenia by mala byť v rokoch 2006 a 2007 kumulatívne dodržaná.13.  Podľa druhého pododseku článku 104 ods. 9 zmluvy, Rada môže požiadať Nemecko, aby predložilo správy podľa osobitného časového rozvrhu s cieľom preskúmať úsilie pri úprave vynaložené na dosiahnutie súladu s týmto rozhodnutím. Nemecko by malo najneskôr do [14. júla] 2006 predložiť Komisii správu uvádzajúcu opatrenia, ktoré boli prijaté a ktorých prijatie sa plánuje na dosiahnutie súladu s týmto rozhodnutím. Správa by mala predovšetkým obsahovať rozpočtové hodnotenie opatrení s vyčíslením ich účinkov na rozpočtový výsledok v obidvoch rokoch 2006 a 2007, ktoré boli prijaté na nápravu nadmerného schodku a analyzovať možné riziká spojené s predpokladaným makroekonomickým scenárom. Komisia túto správu posúdi s úmyslom zhodnotiť pokrok dosiahnutý smerom k náprave nadmerného schodku. Nemecko by malo predložiť ďalšie správy v rámci konečných termínov na zasielanie správ o schodku verejných financií a dlhu, ktoré sú ustanovené v článku 4 nariadenia (ES) č. 3605/93.14.  Opatrenia súvisiace s úpravou by mali zabezpečiť trvalé zlepšovanie salda verejných financií. Aby bola zabezpečená udržateľná rozpočtová konsolidácia smerom k strednodobému cieľu Nemecka, ktorým je vyrovnaný štrukturálny rozpočet, je nevyhnutné po odstránení nadmerného schodku znižovať štrukturálny schodok o najmenej 0,5 % HDP ročne.PRIJALA TOTO ROZHODNUTIE:Článok 11. Nemecko odstráni súčasný nadmerný schodok čo najrýchlejšie, no najneskôr do roku 2007.2. V rokoch 2006 a 2007 Nemecko zabezpečí kumulatívne zlepšenie cyklicky upraveného salda bez jednorazových a dočasných opatrení o najmenej jeden percentuálny bod.Článok 21. Najneskôr do [14. júla] 2006 Nemecko predloží Komisii správu uvádzajúcu opatrenia prijaté na dosiahnutie súladu s týmto rozhodnutím. Komisia túto správu posúdi s cieľom zhodnotiť pokrok dosiahnutý pri náprave nadmerného schodku.2. Nemecko predloží Komisii ďalšie správy do (1. októbra 2006, 1. apríla 2007, 1. októbra 2007, 1. apríla 2008(, v ktorých bude zhodnotený pokrok dosiahnutý pri plnení tohto rozhodnutia.Článok 3Nemecko prijme potrebné opatrenia, ktoré zabezpečia, že po odstránení nadmerného schodku bude rozpočtová konsolidácia smerom k strednodobému cieľu, ktorým je vyrovnaný štrukturálny rozpočet, udržiavaná prostredníctvom znižovania štrukturálneho schodku o najmenej 0,5 % HDP ročne.Článok 4Toto rozhodnutie je určené Spolkovej republike Nemecko.V BruseliZa Radu [1] Ú. v. ES L 209, 2.8.1997, s. 6. Nariadenie zmenené a doplnené nariadením (ES) č. 1056/2005(Ú. v. EÚ L 174, 7.7.2005, s. 5).[2] Všetky dokumenty týkajúce sa postupu pri nadmernom schodku v Nemecku je možné nájsť na tejto internetovej stránke: http://europa.eu.int/comm/economy_finance/about/activities/sgp/edp/edpde_en.htm.[3] Oznámenie Komisie predložené Rade: „Situácia Nemecka a Francúzska v súvislosti s ich povinnosťami v rámci postupu pri nadmernom schodku na základe rozsudku Súdneho dvora“, COM(2004) 813.[4] Tento číselný údaj bol vo veľkej miere v súlade s údajom oznámeným nemeckými orgánmi dňa 1. septembra (3,7 % HDP), pričom hlavný rozdiel vyplýva zo sekuritizácie uskutočnenej dôchodkovým úradom pre úradníkov bývalého poštového úradu, ktorej vplyv na zníženie schodku nebol zohľadnený v jesennej predpovedi.[5] Ú. v. ES L 209, 2.8.1997, s. 6. Nariadenie zmenené a doplnené nariadením (ES) č. 1056/2005(Ú. v. EÚ L 174, 7.7.2005, s. 5).[6] Ú. v. ES C 236, 2.8.1997, s. 1.[7] Ú. v. EÚ L 34, 11.2.2003, s. 16.[8] Oznámenie Komisie predložené Rade: „Situácia Nemecka a Francúzska v súvislosti s ich povinnosťami v rámci postupu pri nadmernom schodku na základe rozsudku Súdneho dvora“, COM(2004) 813.[9] Ú. v. ES L 332, 31.12.1993, s. 7.[10] Tento číselný údaj bol vo veľkej miere v súlade s údajom oznámeným nemeckými orgánmi dňa 1. septembra (3,7 % HDP), pričom hlavný rozdiel vyplýva zo sekuritizácie uskutočnenej dôchodkovým úradom pre úradníkov bývalého poštového úradu, ktorej vplyv na zníženie schodku nebol zohľadnený v jesennej predpovedi.


Dôležité právne oznámenie

|

52005SC0992

Odporúčanie pre rozhodnutie Rady o existencii nadmerného schodku v Portugalsku vypracované v súlade s článkom 104 ods. 6 zmluvy  /* SEK/2005/0992 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 20.7.2005SEK(2005) 992 v konečnom zneníOdporúčanie preROZHODNUTIE RADYo existencii nadmerného schodku v Portugalsku vypracované v súlade s článkom 104 ods. 6 zmluvy(predložená Komisiou)DÔVODOVÁ SPRÁVAPortugalsko predložilo 9. júna 2005 najnovšiu aktualizáciu svojho programu stability na obdobie rokov 2005 až 2009. Podľa tejto aktualizácie má v období rokov 2005 až 2007 plánovaný schodok verejných financií prekročiť referenčnú hodnotu 3 % HDP stanovenú v zmluve. Konkrétne po oznámenom výslednom schodku za rok 2004 vo výške 2,9 %[1] plánuje Portugalsko v roku 2005 schodok verejných financií vo výške 6,2 % HDP, ktorý by sa mal v roku 2006 znížiť na 4,8 %, v roku 2007 na 3,9 % a v roku 2008 na 2,8 % HDP. V tom istom období sa očakáva ďalšie zvýšenie pomeru dlhu k HDP z oznámených 61,9 % v roku 2004 na rekordnú výšku 67,8 % HDP v roku 2007.Uplatnenie postupu pri nadmernom schodku (EDP) sa riadi článkom 104 zmluvy a nariadením Rady (ES) č. 1467/97 „o urýchľovaní a objasňovaní vykonania postupu pri nadmernom schodku“, ktoré je súčasťou Paktu stability a rastu[2]. Komisia vo svojom hodnotení brala náležitý ohľad na správu Rady Ecofin Európskej rade z 20. marca 2005 s názvom „Zlepšenie vykonávania Paktu stability a rastu“, ktorú Rada 22. marca 2005 schválila[3].Komisia vo svojej správe podľa článku 104 ods. 3 zmluvy posúdila plnenie požiadaviek zmluvy vzťahujúce sa na kritériá schodku a dlhu.Ako ukázala aktualizácia programu stability Portugalska z júna 2005, plánovaný schodok verejných financií v roku 2005 prekračuje referenčnú hodnotu 3 % HDP a ani sa k nej nepribližuje. Toto prekročenie referenčnej hodnoty navyše nie je výnimočné a ani dočasné v zmysle zmluvy a Paktu stability a rastu. Kým rast HDP sa od roku 2000 prudko spomalil, hospodárstvo zaznamenalo v roku 2004 pozitívny hospodársky rast a podľa predpovedí útvarov Komisie z jari 2005 a aktualizácie programu stability z júna 2005 sa očakáva, že v nadchádzajúcich rokoch bude mať naďalej postupnú, ale stále miernu vzrastajúcu tendenciu. A hoci negatívna produkčná medzera je veľkého rozsahu a v nadchádzajúcich rokoch sa neočakáva jej významné zmenšenie, zhoršovanie salda verejných financií je vo vzťahu k rozširovaniu tejto produkčnej medzery neúmerné. Preto prekročenie referenčnej hodnoty nemôže byť následkom prudkého hospodárskeho poklesu. Takisto sa toto prekročenie referenčnej hodnoty nemôže považovať za dočasné, pretože, podľa predpovedí útvarov Komisie z jari 2005 plánovaný schodok verejných financií významnou mierou prekročí referenčnú hodnotu zmluvy aj v roku 2006, kedy sa očakáva postupné oživenie hospodárstva. V podstate aktualizácia programu stability Portugalska z júna 2005 v nadchádzajúcich rokoch predvída zníženie schodku verejných financií, avšak stále s prekročením referenčnej hodnoty až do roku 2007. To znamená, že požiadavka zmluvy týkajúca sa kritérií deficitu nie je splnená.Pomer dlhu k HDP prekročil v roku 2003 referenčnú hodnotu zmluvy 60 % HDP a v roku 2004 dosiahol výšku 61,9 %, čo predstavuje nárast o približne 8,5 percentuálnych bodov HDP od roku 2000. Nárast miery zadĺženia sa dá vysvetliť veľmi nízkym primárnym prebytkom, v niektorých rokoch dokonca primárnym schodkom, existenciou kapitálového vyrovnávania v značnom objeme, pričom vo väčšine rokov operácie pod čiarou zvyšujúce dlh viac než vyrovnali významné výnosy z privatizácie, a tiež nízkym rastom nominálneho HDP. Ciele týkajúce sa dlhu na roky 2005 až 2007 obsiahnuté v aktualizácii programu stability z júna 2005, ktoré sú z veľkej časti v súlade s prognózami vývoja dlhu v predpovediach útvarov Komisie z jari 2005, poukazujú na ďalšie výrazné zvýšenie miery zadĺženia, ktoré by malo kulminovať na úrovni tesne pod 68 % v roku 2007. To je v rozpore s požiadavkou stanovenou v zmluve, aby sa v prípade prekročenia referenčnej hodnoty 60 % HDP „miera zadĺženia dostatočne znižovala a vyhovujúcim tempom približovala referenčnej hodnote“. Svedčí to o tom, že požiadavka zmluvy týkajúca sa kritérií dlhu nie je splnená.Komisia tiež vo svojej správe podľa článku 104 ods. 3 analyzovala závažné faktory týkajúce sa strednodobých hospodárskych a rozpočtových pozícií, ako aj ďalšie faktory, ktoré sa zdali byť relevantné vo vzťahu k hodnoteniu verejných financií v Portugalsku.Rada vo svojej správe z 20. marca zdôraznila, že zohľadnenie ostatných závažných faktorov v jednotlivých fázach vedúcich k rozhodnutiu o existencii nadmerného schodku, ktoré zahŕňajú stanovisko Hospodárskeho a finančného výboru v súlade s článkom 104 ods. 4, stanovisko Komisie v súlade s článkom 104 ods. 5 a rozhodnutie Rady v súlade s článkom 104 ods. 6, musí byť v plnej miere podmienené základnou zásadou, podľa ktorej – ešte pred zohľadnením ostatných závažných faktorov – prekročenie referenčnej hodnoty je dočasné a schodok zostáva na úrovni blízko referenčnej hodnoty“. Táto podmienka v prípade Portugalska nie je splnená: schodok plánovaný na rok 2005 nie je blízko referenčnej hodnoty a prekročenie referenčnej hodnoty nemožno považovať za dočasné, keďže schodok verejných financií bude podľa predpovedí prekračovať úroveň 3 % HDP počas troch rokov. Preto sa v prípade Portugalska na účely stanoviska Komisie v súlade s článkom 104 ods. 5 a rozhodnutia Rady v súlade s článkom 104 ods. 6 nezohľadňujú ostatné závažné faktory.Článok 104 ods. 4 zmluvy stanovuje, že „výbor zriadený podľa článku 114 (t. j. Hospodársky a finančný výbor) vypracuje stanovisko k správe Komisie“. Výbor vydal 4. júla 2005 svoje stanovisko, ktoré je v súlade s hodnotením Komisie v jej správe. Výbor dospel najmä k záveru, že „plánovaný vývoj rozpočtu Portugalska v roku 2005 naznačuje, že ani jedno z kritérií druhého odseku článku 104 nie je splnené“. Výbor predovšetkým zastáva názor, že schodok plánovaný na rok 2005 sa nepribližuje k referenčnej hodnote 3 % HDP a prekročenie referenčnej hodnoty sa nemôže považovať za výnimočné ani dočasné. Štátny dlh presahuje referenčnú hodnotu 60 % HDP a predpokladá sa, že percentuálne k HDP bude počas nasledujúcich dvoch rokov ďalej rásť. Výbor takisto poznamenal, že hospodárstvo ostane na ďalšie dva až tri roky utlmené a vyjadril obavy nad výškou a tendenciou štrukturálneho deficitu. Hospodársky a sociálny výbor preskúmal všetky ostatné závažné faktory, ale dospel k záveru, že tieto faktory vo svojom hodnotení nebude brať do úvahy.Komisia je so zreteľom na svoju správu a na stanovisko výboru toho názoru, že v Portugalsku existuje nadmerný schodok. Toto stanovisko, ktoré prijala Komisia 20. júla 2005, je určené Rade v súlade s článkom 104 ods. 5 zmluvy. Komisia odporúča, aby Rada príslušným spôsobom rozhodla v súlade s článkom 104 ods. 6 a týmto predkladá toto odporúčanie na rozhodnutie. Komisia okrem toho Rade predkladá odporúčanie pre odporúčanie Rady určené Portugalsku s cieľom odstrániť nadmerný schodok v súlade s článkom 104 ods. 7 zmluvy.Odporúčanie preROZHODNUTIE RADYo existencii nadmerného schodku v Portugalsku vypracované v súlade s článkom 104 ods. 6 zmluvyRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 104 ods. 6,so zreteľom na odporúčanie Komisie,so zreteľom na vyjadrenie Portugalska,keďže:1.  V súlade s článkom 104 zmluvy sa členské štáty vyhýbajú nadmernému schodku verejných financií.2.  Pakt stability a rastu je založený na dosiahnutí cieľa zdravých verejných financií ako prostriedku podporovania podmienok cenovej stability a silného udržateľného rastu vhodného na vytváranie zamestnanosti.3.  V postupe pri nadmernom schodku podľa článku 104 sa stanovuje prijatie rozhodnutia o nadmernom schodku. Protokol o postupe pri nadmernom schodku pripojený k zmluve stanovuje ďalšie ustanovenia týkajúce sa implementácie postupu pri nadmernom schodku. Nariadenie Rady (ES) č. 3605/93[4] v znení nariadenia Rady (ES) č. 475/2000[5] a nariadenia Komisie (ES) č. 351/2002[6] stanovuje podrobné pravidlá a definície pre uplatňovanie ustanovení uvedeného protokolu.4.  Podľa článku 104 ods. 5 zmluvy predloží Komisia Rade stanovisko, ak usúdi, že v členskom štáte existuje alebo môže vzniknúť nadmerný schodok. Komisia adresovala takéto stanovisko Rade týkajúce sa Portugalska dňa 20. júla 2005. Komisia je so zreteľom na svoju správu v súlade s článkom 104 ods. 3 a na stanovisko Hospodárskeho a finančného výboru podľa článku 104 ods. 4 toho názoru, že v Portugalsku existuje nadmerný schodok. Pri príprave svojho hodnotenia Komisia zohľadnila správu Rady Ecofin pre Európsku radu z 20. marca 2005 s názvom „Zlepšenie vykonávania Paktu stability a rastu“, ktorú Európska rada schválila 22. marca 2005[7].5.  Článok 104 ods. 6 zmluvy stanovuje, že Rada by mala zvážiť všetky vyjadrenia, ktoré si dotknutý členský štát želá urobiť po celkovom posúdení a pred rozhodnutím o tom, či existuje nadmerný schodok. V prípade Portugalska toto celkové posúdenie viedlo k nasledujúcim záverom.6.  Podľa aktualizácie programu stability Portugalska z júna 2005 je plánovaný schodok verejných financií v roku 2005 na úrovni 6,2 % HDP. Tento schodok prekračuje referenčnú hodnotu 3 % HDP a ani sa k nej nepribližuje. Prekročenie schodku nad referenčnú hodnotu nevyplýva z nijakej mimoriadnej udalosti, ktorá by sa vymkla portugalským orgánom spod kontroly a ani nie je výsledkom výrazného hospodárskeho poklesu. Kým sa rast HDP od roku 2000 prudko spomalil, hospodárstvo zaznamenalo v roku 2004 pozitívny hospodársky rast a podľa predpovedí útvarov Komisie z jari 2005 a aktualizácie programu stability z júna 2005 sa očakáva, že v nadchádzajúcich rokoch bude mať naďalej postupnú, ale stále miernu stúpajúcu tendenciu. A hoci negatívna produkčná medzera je veľkého rozsahu a v nadchádzajúcich rokoch sa neočakáva jej významné zmenšenie, zhoršovanie salda verejných financií je vo vzťahu k rozširovaniu tejto produkčnej medzery neúmerné. Preto prekročenie referenčnej hodnoty nemôže byť následkom prudkého hospodárskeho poklesu. Podľa predpovedí útvarov Komisie z jari 2005 prekročí plánovaný deficit verejných financií významnou mierou referenčnú hodnotu zmluvy aj v roku 2006, kedy sa očakáva postupné oživenie hospodárstva. V podstate aktualizácia programu stability Portugalska z júna 2005 v nadchádzajúcich rokoch predvída zníženie deficitu verejných financií, avšak stále s prekročením referenčnej hodnoty až do roku 2007. Preto toto prekročenie referenčnej hodnoty nie je dočasné v zmysle zmluvy a Paktu stability a rastu. Svedčí to o tom, že požiadavka zmluvy týkajúca sa kritérií schodku nie je splnená.7.  Pomer dlhu k HDP prekročil v roku 2003 referenčnú hodnotu zmluvy 60 % HDP a v roku 2004 dosiahol výšku 61,9 %, čo predstavuje nárast o približne 8,5 percentuálnych bodov HDP od roku 2000. Nárast miery zadĺženia sa dá vysvetliť nízkym primárnym prebytkom, existenciou značného kapitálového vyrovnávania zvyšujúceho dlh, a tiež nízkym rastom nominálneho HDP. Dlh v rokoch 2005 až 2007, ktorý prognózuje aktualizácia programu stability z júna 2005, a je z veľkej časti v súlade s prognózami vývoja dlhu v predpovediach útvarov Komisie z jari 2005, poukazuje na ďalšie výrazné zvýšenie miery zadĺženia, ktoré by malo kulminovať na úrovni tesne pod 68 % v roku 2007. To je v rozpore s požiadavkou stanovenou v zmluve, aby sa v prípade prekročenia referenčnej hodnoty 60 % HDP „miera zadĺženia dostatočne znižovala a vyhovujúcim tempom približovala referenčnej hodnote“. To svedčí o tom, že požiadavka zmluvy týkajúca sa kritérií dlhu nie je splnená.8.  Podľa správy Rady Ecofin Európskej rade o „zlepšení vykonávania Paktu stability a rastu“ z 20. marca 2005, ktorú Európska rada schválila 22. marca 2005, zohľadnenie ostatných závažných faktorov v rozhodnutí Rady o existencii nadmerného schodku v súlade s článkom 104 ods. 6 „musí byť v plnej miere podmienené základnou zásadou, podľa ktorej – ešte pred zohľadnením ostatných závažných faktorov – prekročenie referenčnej hodnoty je dočasné a schodok zostáva na úrovni blízko referenčnej hodnoty“. Táto podmienka nie je v prípade Portugalska splnená. Preto sa v prípade Portugalska na účely rozhodnutia Rady v súlade s článkom 104 ods. 6 nezohľadňujú ostatné závažné faktory.PRIJALA TOTO ROZHODNUTIE:Článok 1Z celkového hodnotenia vyplýva, že v Portugalsku existuje nadmerný schodok.Článok 2Toto rozhodnutie je určené Portugalskej republike.V BruseliZa Radu [1] Tieto číselné údaje sú ešte predmetom diskusií medzi Eurostatom a portugalským štatistickým úradom.[2] Ú. v. ES L 209, 2.8.1997.[3] Pozri závery predsedníctva zo zasadnutia Európskej rady, Brusel 22. a 23. marca. 2005 (7619/05) a správu rady ECOFIN Európskej rade z 20. marca 2005 (7423/05).[4] Ú. v. ES L 332, 31.12.1993, s. 7.[5] Ú. v. ES L 58, 3.3.2000, s. 1.[6] Ú. v. ES L 55, 26.2.2002, s. 23.[7] Pozri závery predsedníctva Európskej rady v Bruseli z 22. a 23. marca 2005 (7619/05) a správu Rady Ecofin pre Európsku radu z 20. marca 2005 (7423/05).


rozhodnutie Rady, ktorým sa ruší rozhodnutie 2003/487/ES o existencii nadmerného deficitu vo Francúzsku